5 Alternatif Kepada Facebook Yang Kurang Popular di Malaysia

Facebook adalah platform media sosial terbesar di Malaysia. Walau demikian evolusi kepada platform senantiasa berlaku yang turut sama mengubah trend pengguna. Pengguna akan melompat dari satu trend ke satu trend berbeza bergantung kepada jumlah pengguna serta tahap populariti sesuatu platform.

Perubahan Facebook yang akan mula meletakkan elemen meta atau 'metaverse' sebagai komponen utama platform baru yang bakal mereka bangunkan, sudah tentulah sedikit sebanyak akan memberi kesan kepada pengguna Facebook sedia ada.

Anda suka Facebook tetapi bimbang pengaruh dunia-meta ke dalam Facebook bakal membuatkan anda menyampah dengan tatacara penggunaannya? Berikut adalah lima alternatif kepada Facebook yang boleh menggantikan

Platform yang masih muda dan baru saja dilancarkan pada bulan Mac tahun 2020, membawa keunikan tersendiri dari segi interaksi di antara penggunanya.

Pada mulanya Clubhouse hanya membuka keahlian kepada pengguna yang menerima jemputan saja, tetapi kini sudah dibuka untuk semua - menambah bilangan pengguna dari 1,500 pada peringkat awal kepada lebih 1 juta akaun berdaftar ketika ini.

Penggunaannya ringkas. Paparannya hanya akan menampakkan gambar profil anda dan semua perkongsian berlaku secara audio secara langsung atau melalui rakaman yang boleh anda muat turun. Anda boleh melakukan carian berkenaan sesuatu topik atau terus ke profil ikutan anda, bagi mengikuti perkongsian mereka.

Salah satu tarikan utama Clubhouse adalah apabila aplikasi ini membenarkan anda berinteraksi terus dengan tokoh-tokoh nama besar, secara langsung.

Elon Musk, pemilik syarikat Tesla pernah membuka bilik perbualan melalui Clubhouse yang menerima lebih 5,000 orang peserta. 5,000 adalah had kapasiti setiap bilik Clubhouse setakat ini.

Menjenamakan diri mereka sebagai 'platform media sosial paling tulen', Vero tidak gentar untuk menyatakan mereka bakal mengubah tabiat penggunaan media sosial dunia.

'Vero' diambil dari istilah Itali, yang bermakna 'kebenaran' jadi tidak dapat dinafikan dari segi kredibiliti, pengendali Vero seakan-akan mendabik dada serta yakin mereka bukan sahaja mampu menandingi Facebook bahkan mungkin juga mengatasinya.

Tulang belakang Vero yang bertindak sebagai CEO adalah Ayman Hariri, anak kepada bekas Perdana Menteri Lubnan, Rafiq Hariri yang mati dibunuh sekitar tahun 2005.

Selepas bekerjasama dengan beberapa syarikat dari Arab Saudi yang berakhir dengan kontroversi, Ayman memulakan kerjasama dengan pembangun perisian bagi membangunkan platform media sosial.

Dilancarkan pada tahun 2015, populariti Vero memuncak pada tahun 2018 menjuarai carta aplikasi di Apple App Store membawa lebih 3 juta pengguna baru. Lebih berfokus kepada perkongsian imej ala Instagram, aplikasi ini malangnya hanya terhad dalam bentuk mobil tanpa ada versi sokongan peranti laman web.

Jika anda seorang pengkarya yang gemar berkongsikan karya-karya ciptaan anda kepada umum, Ello mungkin platform paling sesuai untuk anda.

Mengklasifikasikan platform mereka sebagai 'rangkaian pengkarya kreatif', Ello menyediakan kepada semua karyawan dalam bidang fotografi, animasi, visual komputer, realiti maya dan pelbagai lagi bidang berbeza peluang untuk berkongsi secara lebih fokus - terus kepada mereka yang berkongsi minat sama.

Pelancarannya yang telah berlaku pada tahun 2014 menyaksikan Ello berkembang secara organik, menarik minat pengkarya yang benar-benar serius berbanding pengguna media sosial biasa dan 'kaki troll.'

Penulis sebagai seorang pengguna Linkedin yang agak lama sendiri tidak menjangkakan Linkedin, sebuah laman web bagi menghubungkan kumpulan profesional boleh menjadi sebuah platform media sosial yang efektif.

Selain itu Linkedin juga kini mampu dijadikan platform pencarian kerja yang sangat berkesan, untuk mereka yang mahu memulakan atau bertukar karier.

Disebabkan oleh latar belakang profesionalnya, perkongsian dalam Linkedin juga lebih bersifat serius, membawakan topik-topik yang lebih fokus kepada sesuatu bidang bergantung dengan rangkaian hubungan kita dalam platform tersebut.

Walaupun begitu menelaah Linkedin lama-lama pun bosan juga. Ramai sangat pengguna di dalamnya seolah-olah nak menunjuk-nunjuk kejayaan mereka dalam karier. Penulis pun dah lama tak buka Linkedin selepas membaca perkongsian kenalan yang agak poyo.

Dilancarkan dalam tahun 2015, perkembangan Minds sebagai sebuah platform media sosial agak perlahan walaupun menjanjikan pelbagai perkara yang kurang disenangi pengguna-pengguna Facebook.

Jika Facebook meminta pengguna membayar bagi memaksimakan capaian perkongsian, Minds pula memilih jalan berbeza - membayar pengguna menggunakan matawang kripto untuk setiap interaksi yang berlaku.

Matawang dalam Minds yang dinamakan sebagai 'Wire' menjadi nadi penghubung setiap pengguna, di mana anda boleh menderma kepada perkongsian yang anda rasakan bermanfaat atau membayar untuk kandungan-kandungan eksklusif.

'Wire' pula boleh diperolehi sama ada melalui bayaran interaksi yang kita lakukan atau boleh dibeli menggunakan dana wang ringgit sebenar.

Mempunyai sistem antaramuka yang hampir mirip dengan Facebook, 'Minds' ketika ini mempunyai anggaran 14 juta akaun berdaftar.

Meletakkan dasar desentralisasi, privasi dan penyulitan data (encryption) sebagai fokus utama, semua kertas kerja dan program yang digunakan dalam membangunkan Minds dikongsikan secara terbuka - bagi memudahkan penambahbaikan dilakukan ke dalam sistem tersebut secara berkomuniti.


7 Kolam Renang Terbesar di Dunia

Sejak kecil, kita biasanya didedahkan dengan kemahiran untuk berenang. Kemahiran ini penting untuk keselamatan kita apabila kita dewasa kelak. Biasanya kolam renanglah tempat paling selamat dan sesuai bagi ibu bapa mendedahkan anak-anak dengan aktiviti berenang ini.

Dalam sejarah, kolam renang yang paling awal diketahui yang menjadi kolam tempat mandi awam dibina lebih 5,000 tahun lalu dan orang ramai tidak menoleh ke belakang sejak itu. Kolam renang sentiasa menjadi lokasi untuk acara rekreasi air yang lebih mudah didapati berbanding tasik atau pantai.

Dengan teknologi yang ada masa kini, manusia sudah berupaya membina kolam renang yang lebih besar dan pada masa yang sama memastikannya airnya sentiasa selamat untuk manusia. Kali ini, kami ingin kongsikan pula 7 kolam renang paling besar di dunia.

Kolam renang di Pusat Rekreasi Empangan Hansen di Los Angeles ialah kolam terbesar di Amerika Syarikat. Kolam renang ini dibuka kepada orang ramai dan dianggap sebagai salah satu kolam awam terbaik di California. Kolam Empangan Hansen mempunyai keluasan 1.5 ekar (6,100 meter persegi) dan terletak di lembangan kawalan banjir berhampiran Empangan Hansen.

Selain kolam renang, Pusat Rekreasi Empangan Hansen juga menempatkan tasik seluas 9 ekar (36,421.7 meter persegi) di mana orang ramai boleh memancing, menaiki bot dan kayak namun orang ramai tidak dibenarkan berenang di tasik ini. Kolam renang ini mula beroperasi dan dibuka kepada orang awam pada tahun 1998.

Walaupun Hayman Island Resort terletak di Pulau Hayman tropika di Australia, resort ini mempunyai salah satu kolam terbesar di dunia. Kolam renang Hayman Island Resort adalah kira-kira 1.8 ekar (7,284.34 meter persegi) dan mempunyai banyak bilik resort dengan akses terus atau pemandangan kolam.

Terdapat sebuah resort di Pulau Hayman, yang terletak di Great Barrier Reef, sejak tahun 1940-an dan hotel yang ada kini telah dibina pada tahun 1987. Pulau Hayman adalah sebuah pulau yang agak kecil  dengan hanya berkeluasan 400 hektar dan hanya kira-kira 4 kilometer panjang dengan 3 kilometer lebar.

Piscine Alfred Nakache bukan sahaja kolam terbesar di Perancis, ia juga kolam terbesar di Eropah. Kolam ini yang dinamakan sempena perenang Olimpik Perancis Alfred Nakache, mempunyai keluasan 1.85 ekar (7,500 meter persegi). Selain itu, Piscine Alfred Nakache adalah 12.5 meter lebar dan mempunyai kedalaman maksimum 2 meter.

Piscine Alfred Nakache dibuka kepada orang ramai dengan bayaran yang kecil dan program keahlian berdiskaun juga disediakan. Kolam renang ini juga menganjurkan beberapa acara komuniti dan kelas untuk orang dewasa dan kanak-kanak.

Dreamworld Fun Lagoon ialah kolam air tawar terbesar di dunia seluas 2.2 ekar (8,903.08 meter persegi). Kolam renang ini terletak di Dreamworld Resort, Hotel and Golf di Karachi, Pakistan. Selain kolam renang, Dreamworld mempunyai pantai buatan manusia yang merupakan yang pertama seumpamanya di Pakistan.

Dreamworld's Fun Lagoon cukup besar untuk menampung 8.14 juta liter air. Memandangkan kolamnya sangat besar, orang ramai boleh menyewa beberapa peralatan sukan air termasuk kenu, bot dayung dan belon gelongsor.

Kolam renang di MahaSamutr, sebuah villa mewah dan kelab desa persendirian di Hua Hin, Thailand adalah kolam terbesar di Asia. Kolam MahaSamutr merupakan satu lagi projek yang dibina oleh Crystal Lagoon, syarikat yang pakar dalam membina kolam air masin di mana-mana sahaja di dunia.

Kolam di MahaSamutr adalah 17.8 ekar (72,034.04 meter persegi) dan merupakan projek pertama untuk syarikat Cystal Lagoon di Thailand. MahaSamutr telah direka oleh arkitek terkenal Jepun, Kengo Kuma dan harga sebuah villa disini adalah sekitar antara $1.2 juta – $2.5 juta.

Kolam renang di San Alfonso del Mar ialah pemegang Rekod Dunia Guinness sebelum ini untuk kolam renang terbesar di dunia. Walau bagaimanapun, rekod ini telah diatasi oleh satu lagi projek Crystal Lagoon pada tahun 2012. Kolam San Alfonso del Mar adalah lebih daripada 19 ekar (80,000 meter persegi) dan menampung lebih 250 juta liter air.

Seperti semua kolam binaan syarikat Crystal Lagoon, kolam di San Alfonso del Mar mengandungi air masin. Selain besar dari segi isipadu air, kolam San Alfonso del Mar juga sangat panjang - panjangnya melebihi 1 kilometer.

Pada 2012, syarikat Crystal Lagoons membina kolam renang terbesar di dunia di pusat peranginan Citystars Sharm El Sheikh di Mesir. Pelbagai siaran akhbar mengatakan bahawa kolam itu adalah kira-kira 30 ekar (121,406 meter persegi), tetapi menurut Guinness World Records, kolam Sharm El Sheikh adalah 23.83 ekar (96,437 meter persegi).

Kolam Citystars Sharm El Sheikh juga memegang rekod sebagai lagun buatan manusia terbesar di dunia. Crystal Lagoon di Citystars Sharm El Sheikh mengandungi air masin. Bekalan air masin datang dari telaga di padang pasir yang airnya boleh didapati secara semulajadi.


Berapa Panjangkah Tempoh Sehari Di Planet Lain Selain Bumi?

Kiraan tempoh sehari bagi sesebuah planat adalah berdasarkan satu putaran lengkap planet itu pada paksinya. Di Bumi, sehari adalah bersamaan 23 jam dan 56 minit tetapi di berbeza di planet lain yang berputar dengan kadar berbeza.

Sebagai contoh, bulan melengkapkan putarannya dalam tempoh 29.5 hari. Ini bermakna, anda akan mengalami waktu siang selama 14 hari dan malam dalam tempoh yang sama jika berada di bulan.

Tempoh setahun pula dikira jika Bumi melengkapkan satu putaran mengelilingi Matahari iaitu 365 hari. Ia berbeza dengan planat lain berdasarkan kedudukan mereka dengan Matahari. Saintis mengukur hari dan tahun di planat lain berdasarkan hari di Bumi supaya senang difahami.

Berikut adalah panjang tempoh sehari di planat lain selain Bumi dalam sistem suria kita.

Tempoh planat Utarid berputar penuh pada paksinya mengambil masa 58 hari 15 jam dan 30 minit di Bumi. Planet ini berputar dengan lebih perlahan berbanding Bumi.

Walau bagaimanapun, tempoh Utarid mengelilingi Matahari hanyalah bersamaan 88 hari di Bumi. Ini kerana ia merupakan planat yang paling hampir dengan Matahari. Ketika Bumi lengkap mengelilingi Matahari, Utarid melakukannya sebanyak empat kali.

Planet Zuhrah berputar begitu perlahan dan mengambil masa 243 hari untuk melengkap satu putaran pada paksinya. Walau bagaimanapun, ia mengelilingi Matahari dalam hanya 225 hari di Bumi.

Apa yang menariknya, Zuhrah berputar pada paksinya secara terbalik berbanding Bumi. Ini bermakna Matahari akan terbit dari Barat dan terbenam di sebelah Timur.

Planet ini melengkapkan putaran pada paksinya hampir sama dengan Bumi iaitu selama 24 jam 37 minit. Kerana keadaan ini, ramai saintis berpendapat Marikh adalah planet paling sesuai didiami manusia jika ia mampu dilakukan kelak.

Kerana kedudukan Marikh yang lebih jauh daripada Matahari, setahun di sana bersamaan 687 hari di Bumi. Tempoh ini adalah hampir dua kali ganda lebih lama berbanding Bumi mengelilingi Matahari.

Planet terbesar dalam sistem suria ini diliputi oleh gas dan agak sukar untuk ditentukan tempoh satu hari di Musytari. Namun, ia mempunyai teras yang padu dan diliputi oleh pelbagai lapisan awan dan cecair hidrogen logam dan helium.

Putaran khatulistiwa planet ini berputar pada kadar 9 jam 56 minit manaka kutubnya berputar pada 9 jam 50 minit. Jumlah tempoh sehari yang diterima umum adalah ditentukan oleh kadar putaran medan magnetnya iaitu 9 jam 55 minit.

Planet Musytari mempunyai tempoh masa sehari paling pendek dalam sistem suria. Musytari mengambil masa selama 12 tahun masa di Bumi untuk mengelilingi Matahari.

Berdasarkan pengukuran pelbagai bahagian gas gergasi planet ini (termasuk lapisan awan dan medan magnetnya) oleh kapal angkasa Cassini, saintis menentukan bahawa tempoh sehari di Zuhal bersamaan 10 jam 33 minit di Bumi.

Planet yang dikelilingi zarah kecil sehingga kelihatan seperti cincin gergasi ini lengkap mengelilingi Matahari selama 29 tahun waktu di Bumi.

Uranus merupakan sebuah planet yang aneh dalam banyak cara. Antara yang paling luar biasa adalah planet ini berputar seperti sebuah bola yang "berguling" mengelilingi Matahari. Ini bermakna, satu sisi paksinya menghadap ke arah Matahari.

Planat Uranus melengkapkan putaran paksinya setiap 17 jam dan 14 minit. Ini bermakna, ia mempunyai tempoh sehari yang lebih pendek berbanding Bumi. Planet ini lengkap mengelilingi Matahari dalam tempoh 84 tahun di Bumi.

Saintis mengambil masa selama bertahun-tahun untuk mengira putaran planet yang dipenuhi dengan gas ini. Mereka akhirnya berjaya dengan mengkaji imej-imej planet ini yang sedang berputar pada atmosferanya. Neptun melengkapkan putaran pada paksinya selama 16 jam dan 6 minit.

Tiada kapal angkasa yang pernah mendekati planet ini selain Voyager 2 milik NASA pada 1989. Jadi, sebarang kajian mengenai putaran Neptun terpaksa dilakukan di Bumi. Planet ini lengkap mengelilingi Matahari dalam tempoh 165 tahun.


BlackRock - Syarikat Kewangan Paling Berpengaruh Yang "Mengawal Dunia" Tapi Kurang Dikenali

Kemungkinan besar ramai di antara kita yang tidak pernah mendengar tentang "BlackRock", syarikat kewangan paling berpengaruh dan pelabur terbesar di atas muka Bumi dengan aset bernilai sekitar RM39.5 trilion sehingga Jun 2021.

Untuk lebih memahami betapa besar jumlah tersebut, nilai RM39.5 trilion ini adalah lebih daripada keluaran dalam negara kasar (KDNK) setiap negara di dunia, kecuali Amerika Syarikat dan China.

Selain itu, BlackRock juga mengendalikan Aladdin, platform teknologi gergasi yang menyelia aset sekurang-kurangnya RM89.86 trilion.

Aladdin adalah sebuah rangkaian 5,000 komputer yang BlackRock gunakan untuk memantau berjuta-juta perniagaan dan menganalisis portfolio pelanggannya 24 jam sehari bagi melakukan analisis risiko.

Ia juga bertindak sebagai "sistem saraf pusat" bagi kebanyakan pemain besar dalam industri pengurusan pelaburan.

BlackRock menjadi tajuk utama pada September 2021 lalu selepas syarikat itu membelanjakan hampir RM25 bilion untuk membeli rumah keluarga tunggal (direka bentuk untuk digunakan sebagai unit kediaman tunggal, dengan satu pemilik, tiada dinding kongsi dan tanahnya sendiri) di Amerika Syarikat dan mengubahnya menjadi hartanah sewa, menurut laporan dari The Wall Street Journal.

Dalam kebanyakan kes, BlackRock sendiri membayar jumlah wang yang lebih tinggi daripada yang diminta oleh penjual, sekaligus membunuh impian pemilikan rumah untuk golongan kelas pertengahan.

Dalam hanya 33 tahun, BlackRock telah berkembang daripada syarikat kecil menjadi pengurus aset terbesar dan paling dipercayai di dunia serta syarikat yang dikatakan "menakluki dunia".

Firma itu juga telah menjadi entiti yang semakin berpengaruh di Wall Street serta "pintu masuk" antara kewangan dan politik.

Hari ini, sekurang-kurangnya tiga pemimpin BlackRock kini sedang memegang peranan penting dalam kabinet Presiden Amerika Syarikat Joe Biden.

Memandangkan syarikat ini mempunyai tabiat membentuk kabinet bayangan menjelang peralihan presiden dan penglibatannya dalam program rizab Persekutuan baharu Amerika Syarikat, Bloomberg menggelarkan BlackRock sebagai "cawangan kerajaan keempat" Amerika Syarikat.

BlackRock diasaskan pada tahun 1988 oleh seorang bilionaire berpengaruh bernama Larry Fink dan firma itu beroperasi secara global dengan memiliki 70 pejabat di 30 negara serta pelanggan di 100 buah negara.

Semasa krisis kewangan tahun 2008 apabila kerajaan AS menyelamatkan syarikat gergasi Wall Street seperti Bear Stearns, AIG, Fannie Mae, Freddie Mac, BlackRock adalah syarikat yang diupah oleh kerajaan AS untuk melakukan analisis bedah siasat dan menyelesaikan segala kekacauan yang berlaku.

Firma ini telah dianugerahkan kontrak utama kerajaan AS untuk membantu mengatasi krisis tanpa pembidaan kompetitif sambil diselubungi dengan rahsia.

Dalam erti kata lain, Larry Fink telah diupah untuk menjadi pengurus penyelamat Washington di Wall Street, walaupun BlackRock adalah salah satu pemegang saham terbesar dalam bank yang sama dibantu mereka untuk diselamatkan.

Pada tahun 2020, pencetak wang AS iaitu Federal Reserve System mengupah BlackRock untuk menguruskan skim mereka untuk membeli bon korporat.

Dalam hal ini, sekali lagi, syarikat yang dibantu dan diselamatkan oleh BlackRock adalah syarikat yang sama di mana BlackRock memiliki kepentingan terbesar.

Salah satu sumber dari Tech Startups mengulas tentang pengasas BlackRock:

Hari ini, antara pelanggan BlackRock termasuklah akaun-akaun persaraan orang biasa dalam bentuk dana pencen, dana kekayaan negara sebagai pelanggan mereka, bank-bank pusat lain, wakaf kolej, "Syarikat Fortune 500" dan juga berjuta-juta pelabur individu.

BlackRock juga merupakan salah satu pemegang saham tertinggi bagi sebahagian besar saham teknologi gergasi termasuk Apple, Microsoft, Facebook, dan juga bank-bank utama lain seperti Wells Fargo dan Chase.

Pada tahun 2019, orang ramai melakukan petisyen terhadap BlackRock kerana menjadi antara pemegang saham utama pengeluaran minyak dan arang batu serta industri pencemaran berat.

Walau bagaimanapun, hal ini berubah pada tahun 2020 apabila firma itu berusaha untuk melabur dalam Alam Sekitar, Sosial dan Tadbir Urus (ESG).


Bagaimanakah Burung Mampu Migrasi Beribu Kilometer Tanpa Sesat?

Seperti mana yang kita sedia maklum, burung kebiasaannya akan berhijrah atau migrasi dari satu destinasi ke satu destinasi akibat perubahan cuaca dan pelbagai faktor lain. Selepas satu ketika, burung-burung ini akan kembali semula ke kawasan asal mereka.

Menariknya, para penyelidik dan pakar ornitologi menyatakan sepanjang sejarah, mereka mendapati bahawa burung-burung yang berhijrah ini akan mengambil laluan migrasi yang sama setiap tahun. Begitu juga mereka akan menggunakan laluan yang sama apabila pulang semula ke destinasi asal mereka selepas beberapa ketika.

Persoalannya, bagaimanakah mereka mempu menentukan hala tuju mereka ke destinasi yang jauhnya puluhan ribu kilometer tanpa sesat? Apakah rahsianya burung mempunyai kemampuan unik ini?

Terdapat kira-kira 10,000 spesies burung di dunia dan hampir 20% daripada mereka adalah burung yang akan melakukan migrasi jarak jauh. Spesies migrasi ini biasanya bergerak dalam corak arah utara-selatan antara kawasan "pembiakan" mereka dan kawasan "musim sejuk" mereka.

Terdapat beberapa sebab sesetengah spesis burung ini perlu melakukan penghijrahan ini dan ia biasanya berlaku disebabkan oleh keperluan untuk membiak, ketersediaan makanan, dan peningkatan / pengurangan ancaman pemangsa.

Saiz laluan migrasi ini boleh berbeza-beza daripada hanya beberapa ratus meter hingga lebih 50,000 batu. Corak migrasi ini telah dikenalpasti oleh manusia selama lebih daripada 3,000 tahun, namun keupayaan burung ini untuk berhijrah tanpa sesat kekal sebagai kemahiran yang sangat misteri yang belum dapat dirungkai manusia.

Kesimpulan dan pemerhatian tertentu telah dibuat oleh beberapa pihak untuk memberi petunjuk kepada kita tentang rahsia istimewa ini tetapi masih terdapat banyak persoalan yang belum dapat dirungkai oleh para pengkaji. Berikut merupakan beberapa teori yang mungkin menjelaskan perkara ini.

Memandangkan laluan migrasi burung ini kekal tahun demi tahun, saintis telah lama percaya bahawa burung mungkin mengikuti bentuk landskap Bumi untuk mencari destinasi migrasi mereka. Penanda visual, bunyi tertentu, bau yang berbeza dan isyarat sosial yang dipelajari mungkin memainkan peranan penting dalam proses ini, menurut pakar ornitologi.

Bayangkan terbang beribu-ribu kaki di atas tanah di bawah anda, anda boleh melihat sungai, hutan, gunung dan tanda tempat semula jadi yang terbentang umpama peta. Adalah dipercayai bahawa burung boleh mencipta peta mental corak migrasi mereka, dan memandangkan persekitaran berskala besar tidak berubah selalunya sepanjang hayat burung, kaedah navigasi ini boleh menjadi sangat berkesan.

Terdapat spekulasi bahawa burung yang masih muda mungkin mempelajari untuk mengingati "peta menta"l" ini melalui isyarat sosial, iaitu menyertai ibu bapanya dalam penghijrahan tahunan mereka sebelum mereka akhirnya sudah cukup besar untuk mengingati peta ini dan berhijrah sendiri.

Bagi burung yang berada dalam keadaan yang kurang ideal contohnya apabila mengembara di atas perairan yang besar atau kawasan tanah tanpa ciri yang dapat dilihat, kaedah lain telah dicadangkan untuk mereke menentukan hala tuju mereka.

Beberapa perkara yang tidak pernah berubah pada setiap tahun ialah orientasi matahari dan bintang, jadi dipercayai bahawa sesetengah spesies burung menggunakan navigasi berdasarkan petunjuk dari langit seperti kelasi zaman dahulu untuk mencari jalan perjalanan mereka yang lebih mencabar.

Salah satu teori yang lebih rumit untuk menjelaskan penghijrahan burung melibatkan keupayaan burung untuk mengesan medan magnet Bumi dan seterusnya mengikuti medan tersebut ke destinasi terakhir mereka.

Keupayaan untuk menggunakan gelombang yang tidak boleh dilihat dengan mata kasar ini sukar diterima oleh sesetengah pakar ornitologi, tetapi dicadangkan bahawa sesetengah burung mempunyai paruh  mengandungi zarah magnet yang bertindak sebagai kompas. Teori ini kini digantikan dengan konsep "penglihatan berdasarkan medan magnet" atau Vision-Based Magnetoreception.

Mengikut konsep ini, burung dipercayai boleh "melihat" medan magnet dan menyelaraskan diri mereka dengan arah medan yang ingin dilalui. Jika seekor burung berhijrah ke selatan, ia akan sejajar dengan medan magnet yang menghadap ke selatan. Eksperimen di makmal telah berjaya menghasilkan "medan magnet ke selatan" buatan dan burung bergerak ke arah itu.

Dengan mengandaikan bahawa keupayaan ini ada kaitan dengan penglihatan, penyelidik menganggap bahawa burung memerlukan penglihatan yang jelas di mata kanan mereka untuk mengesan medan magnet. Secara teorinya, penyelidik percaya burung mempunyai "kompas fotokimia" semulajadi.

Pada asasnya, fotoreseptor dalam mata burung menyebabkan proses kimia dalam retina yang menghasilkan satu lagi jenis spesies fotokimia yang reaktif kepada kekuatan medan magnet dan arah.

Perkara ini boleh bermakna bahawa medan magnet kelihatan sebagai warna bergerak yang berbeza kepada burung, membolehkan mereka mengikuti laluan yang dihafal seterusnya menjadikan mereka sangat sukar untuk tersesat semasa perjalanan ke destinasi dan pula semula ke tempatt asal.


6 Ciptaan Hebat Purba yang Membingungkan Saintis Moden

Terdapat banyak ciptaan hebat zaman purba yang dianggap jauh melangkaui zaman. Namun, sebahagian besar rahsia ciptaan ini telah hilang ditelan zaman.

Walaupun menggunakan teknologi canggih abad ke-21, saintis masih gagal merungkai rahsia atau mencipta semula beberapa ciptaan hebat ini.

Hanya beberapa dekad kebelakangan, saintis berjaya menghasilkan ciptaan moden yang mirip tetapi tidak sama seperti ciptaan hebat yang dihasilkan ribuan tahun dahulu. Berikut adalah 6 ciptaan hebat zaman purba yang membingungkan saintis moden.

Empayar Byzantine pada abad ke-7 hingga ke-12 menggunakan senjata misteri menentang musuh mereka terutamanya dalam peperangan di lautan. Senjata itu dikenali sebagai Greek Fire. Ia dihasilkan oleh Callinicus of Heliapolis dan pertama kali digunakan pada tahun 672 M ketika pemerintahan Maharaja Constantine Pogonatus.

Greek Fire adalah sejenis cecair yang ditembak menggunakan tiub penyedut ke dalam air dan kemudian dibakar. Cecair ini bukan sahaja boleh terapung di atas air tetapi sukar dipadamkan. Ia dikatakan hanya boleh dipadamkan menggunakan cuka, pasir dan air kencing sahaja.

Saintis menyamakan Greek Fire dengan senjata moden seperti Napalm. Saintis yang masih mencari formula Greek Fire juga percaya cara penyimpanan dan pelancaran bahan itu memainkan peranan penting dalam keberkesanannya.

Rahsia formula Greek Fire dijaga dengan begitu rapi dan akhirnya hilang ditelan zaman.

Hanya terdapat tiga catitan ditemui mengenai bahan yang digelar vitrum flexile atau kaca fleksibel ini. Antara yang menulis kisah kaca unik ialah Petronius (26-66M) dan Pliny the Elder (22-79M).

Dikisahkan bahawa seorang pencipta tidak dikenali telah membawa sebuah mangkuk minuman yang diperbuat daripada bahan vitrum flexile untuk dipersembahkan kepada Maharaja Rom yang kedua iaitu Tiberius Caesar.

Pencipta itu kemudian membaling mangkuk kaca itu ke lantai. Mangkuk kaca itu tidak pecah seperti kaca biasa tetapi hanya kemik seperti besi yang diketuk. Pencipta itu kemudian mengetuk untuk membetulkannya semula.

Melihat keadaan itu, Maharaja Tiberius Caesar menjadi khuatir bahan vitrum flexile yang sangat berharga itu akan menjatuhkan nilai emas, perak dan gangsa. Dia mengarahkan agar pencipta itu dibunuh agar rahsia kaca fleksibel itu terkubur bersamanya.

Pada tahun 2012, satu syarikat pengeluar kaca bernama Corning telah memperkenalkan "Kaca Tingkap Fleksibel" yang tahan panas dan boleh dilentur. Jika ciptaan ini sama seperti vitrum flexile, maka pencipta Rom itu mencipta sesuatu yang ribuan tahun lebih maju dari zamannya.

Bahan yang didakwa sebagai penawar kepada semua jenis racun ini mula dibangunkan oleh Raja Mithridates VI of Pontus yang memerintah dari 120-63 SM dan disempurnakan oleh ahli perubatan peribadi Maharaja Nero (memerintah dari 54-68 Masihi).

Penawar ini digunakan secara meluas di Itali dan Perancis ribuan tahun dahulu. Walaupun formula aslinya telah hilang, sejarawan berpendapat antara bahan-bahannya adalah seperti candu, potongan ular, bisanya dan juga penawarnya.

Seorang pakar senjata kimia Kesatuan Soviet bernama Serguei Popov yang melarikan diri ke Amerika Syarikat pada tahun 1992 mengaku pernah membuat percubaan menghasilkan semula penawar ini di bawah program Bropreparat.

Penawar seakan-akan Mithridatium yang dikenali sebagai "Theriac" juga digunakan secara meluas di Eropah sehinggalah 200 tahun yang lalu. Sehingga kini, saintis masih gagal menghasilkan penawar yang dikatakan mempunyai sehingga 65 ramuan ini.

Seorang ahli matematik Yunani bernama Archimedes (287-212 SM) telah mencipta senjata haba yang digunakan untuk membakar kapal-kapal musuh. Senjata ini dikenali sebagai Archimedes Death Ray atau Heat Ray.

Senjata ini pernah cuba dibangunkan semula dalam rancangan "Mythbusters" pada tahun 2004 menggunakan perisai gangsa yang digilap supaya dapat memantulkan haba matahari ke arah kapal musuh.

Walaupun Mythbusters gagal melakukannya, sekumpulan pelajar MIT mendakwa mereka berjaya melakukannya pada 2005. Mereka berjaya membakar sebuah bot di pelabuhan San Francisco menggunakan kaedah yang hampir serupa dengan Mythbusters.

Namun, formula sebenar senjata yang dihasilkan Archimedes masih lagi tidak dapat dirungkai oleh saintis. Pada tahun 2001, Amerika Syarikat mengumumkan sedang membangunkan senjata haba sekuat 54 darjah selsius yang mampu menembusi kulit manusia dan mencipta rasa seperti sedang terbakar.

Pada zaman purba, kebanyakan pedang diperbuat daripada Besi Damascus yang dihasilkan di Timur Tengah. Walau bagaimanapun, Besi Damascus ini dihasilkan menggunakan bahan yang dikenali sebagai besi Wootz yang terdapat di Asia.

Besi Damascus ini dianggap sebagai besi paling kuat pada waktu itu sehinggalah teknologi moden 100 tahun lalu menemui cara untuk menghasilkan besi yang lebih kuat.

Besi Damascus ini mula digunakan sejak tahun 300 SM dan formula menghasilkannya dipecayai hilang pada pertengahan kurun ke-18. Hanya baru-baru ini sahaja, saintis percaya mereka menemui semula formula itu.

Dengan menggunakan pemgimbas mikroskop elektron di makmal moden, Besi Damascus dipercayai dihasilkan menggunakan teknologi nano di mana beberapa bahan ditambah ketika penghasilan keluli untuk mencipta tindak balas kimia pada tahap kuantum.

Saintis masih bingung bagaimana manusia ribuan tahun dahulu mempunyai pengetahuan untuk menghasilkan senjata paling tajam yang diperbuat daripada Besi Damascus ini. Tiada siapa yang berjaya menghasilkan semula besi ini mengikut formula aslinya.

Binaan purba oleh tamadun Rom yang masih boleh dilihat pada hari ini menjadi bukti betapa kuat dan berkualiti konkrit yang mereka gunakan. Rata-rata konkrit moden hanya mempunyai jangka hayat selama 50 tahun.

Seorang jurutera Rom bernama Marcus Vitruvius (80-15 SM) pernah menulis formula untuk menghasilkan konkrit yang tahan selama ribuan tahun ini. Konkrit Rom mengandungi batu kapur, batu dan abu gunung berapi yang direndamkan di dalam air laut.

Konkrit moden pasti akan lebih cepat rosak jika direndamkan dalam air laut. Saintis mendapati bahawa air laut memberi reaksi terhadap abu gunung berapi dan membentuk Al-tobermorite serta mineral berliang yang dipanggil phillipsite.

Walaupun Al-tobermorite boleh dihasilkan di makmal tetapi ia sukar dicampurkan pada konkrit. Masyarakat Rom merendam konkrit mereka selama 10 tahun supaya "pengikat" semula jadi ini dapat terbentuk. Saintis moden masih lagi berusaha menghasilkan konkrit versi Rom.


5 Cawangan Restoran McDonald's Terbesar di Dunia

McDonald's merupakan sebuah jenama rangkaian makanan segera yang popular di peringkat global dan telah membuka banyak cawangan di Malaysia. Kemudahan "drive-thru" yang diperkenalkan cukup digemari rakyat Malaysia kerana mereka tidak perlu penat beratur panjang.

Di Malaysia, cawangan-cawangan McDonald's yang ada di negara ini boleh dikatakan konsepnya sama sahaja di mana-mana. Pernahkah anda tertanya-tanya, dimanakah lokasi cawangan McDonald's paling besar di dunia? Mari lihat senarai 5 cawangan restoran McDonald's paling besar di dunia.

Lebih menarik, sesetengah daripadanya mempunyai konsep yang unik dan tidak sama dengan mana-mana cawangan lain. Malah, ada juga yang mempunyai menu khas yang tidak didapati dimana-mana cawangan restoran McDonald's yang lain!

McDonald's terbesar di Australia dan salah satu yang terbesar di dunia, Melville Store McDonald's memberikan nafas baru pada pada hidangan burger McDonald's. Cawangan McDonald's ini memberikan kelainan pada pelanggan mereka dengan memberikan mereka pengalaman seperti makan di restoran mewah.

Hiasan dalamannya juga elegen dan menggunakan perkhidmatan pengambilan tempahan makanan oleh pelayan di meja makan. Hidangan makanan juga dihidangkan dalam bekas makanan yang boleh diguna semula, tidak seperti di McDonald's biasa yang menggunakan kertas pakai buang.

Di sini, tarikan utamanya adalah "Burger Bar" dimana pelanggan boleh memilih untuk membuat burger istimewa mengikut cita rasa mereka sendiri. Dibuka pada tahun 2015, restoran ini boleh memuatkan 150 orang pelanggan pada satu-satu masa. Keluasannya adalah 6,888 kaki persegi dan terletak di Perth, Australia.

Rock N Roll McDonald's dibuka semula pada tahun 2005 selepas bangunan asal dirobohkan yang menampilkan pameran rock and roll dan muzium kecil bersama dengan restoran itu sendiri. Kedai makanan segera yang besar ini juga menampilkan lorong drive-thru dua lorong pertama untuk menampung pelanggannya yang ramai.

Reka bentuk semula baru-baru ini pada tahun 2017 telah menghapuskan unsur-unsur tema rock and roll asal secara berperingkat, tetapi penduduk tempatan masih menggelarkan McDonald's ini sebagai "The Rock". Dengan keluasan sekitar 19,000 kaki persegi, ianya boleh memuatkan sehingga 300 orang pelanggan pada satu-satu masa.

McDonald's disini telah menukar gaya rock and rollnya yang dahulu untuk tema "hijau", merintis jalannya ke dunia makanan segera mesra alam. Ia membuka jalan kepada masa depan yang lebih hijau dengan lebih 1,000 panel solar di atas bumbung bangunan, pelbagai pokok yang cantik dan taman-taman besar yang menghasilkan sayur-sayuran seperti arugula dan brokoli.

Berada di tangga ketiga dalam senarai ini adalah cawangan McDonald's yang terbesar di Amerika Syarikat yang turut memegang gelaran “McDonald Hiburan Terbesar di Dunia”. Cawangan ini dibuka pada tahu 1976 namun dibuka semula pada tahun 2016 di sebuah bangunan baru. Secara umumnya cawangan ini dikenali sebagai "Epic McD".

Pusat hiburan McDonald's yang besar ini menawarkan pelbagai kelainan seperti struktur permainan setinggi 22 kaki dan arked 2000 kaki persegi. Terdapat juga pilihan “Create Your Taste” yang membolehkan pelanggan memesan burger dan sandwic buatan sendiri dengan topping pilihan mereka.

Cawangan yang terletak di Orlando, Florida ini juga secara umumnya dikenali sebagai "Epic McD". Dengan keluasan 19,000 kaki persegi, ianya boleh memuuatkan sehingga 350 orang pelanggan pada satu-satu masa.

Apabila McDonald's yang besar ini dibuka di Pushkin Square di Moscow, 5 ribu orang sanggup beratur panjang untuk menghadiri majlis pembukaannya. Ramai orang sanggup menunggu dalam barisan selama enam jam atau lebih untuk buat pertama kalinya merasa makanan segera dari Amerika.

Pembukaan besar-besaran ini mencatatkan jumlah pelanggan yang luar biasanya apabila pada hari pembukaannya sahaja, restoran ini berjaya memberi perkhidmatan kepada lebih 30,000 pengunjung pada hari itu seterusnya mencipta rekod dunia ketika cawangan ini dibuka pada tahu 1990.

Walaupun masih sangat popular, restoran McDonald's telah mengalami ketidakstabilan di banyak kawasan di Rusia selepas sejak kebelakangan ini rakyat Russia digalakkan untuk memboikot makanan barat. Dengan keluasan 28,000 kaki persegi, cawangan ini mampu menampung 900 orang pelanggan pada satu-satu masa.

McDonald's di Frankfurt, Jerman adalah McDonald's terbesar di dunia. Lapangan terbang yang sibuk di Frankfurt, Jerman adalah rumah kepada McDonald's terbesar di negara ini. Ia telah diubah suai pada tahun 2015, mengambil pendekatan yang lebih moden untuk mengekalkan standardnya sebagai mercu tanda kemajuan budaya.

McDonald's Lapangan Terbang Frankfurt seperti banyak McDonald's lain di Jerman, menawarkan perkhidmatan makan di restoran tersebut untuk meningkatkan kualiti pengalaman pelanggan. Persekitaran yang mesra di McDonald's Frankfurt juga termasuk kawasan permainan di mana kanak-kanak boleh berseronok selepas makan.

Dengan keluasan 43,055 kaki persegi, McDonald's ini boleh memuatkan sehingga 650 orang pelanggan pada satu masa. Terletak di dalam lapangan terbang, ianya menjadi pilihan utama bagi penumpang kapal terbang sebelum atau selepas perjalanan yang panjang.


Bagaimana Kimi Raikkonen Menyebabkan Lotus Hampir Muflis

Jika anda menggemari sukan lumba kereta Formula 1, nama Kimi Raikkonen bukanlah sesuatu yang asing lagi. Pelumba yang diberi gelaran "The Iceman" ini bakal menamatkan kariernya dalam perlumbaan Formula 1 pada penghujung musim ini.

Kimi yang kini berlumba untuk pasukan Alfa Romeo Racing mempunyai rekod yang cukup memberangsangkan. Dia merupakan pelumba Finland paling berjaya dan salah seorang daripada lima pelumba yang berjaya menaiki lebih daripada 100 podium.

Kimi mula menyertai perlumbaan Formula 1 sebagai pelumba Sauber-Petronas pada tahun 2001. Setelah dua dekad berkecimpung dalam sukan ini, pelumba itu mempunyai pelbagai kisah menarik.

Salah satunya ialah kisah bagaimana dia membuatkan syarikat automotif Lotus hampir muflis. Berikut adalah kisahnya.

Setelah berlumba untuk pasukan Sauber dan McLaren, Kimi Raikkonen telah menandatangani kontrak selama tiga tahun (2007-2009) bersama pasukan Ferrari. Setelah kontraknya tamat pada penghujung musim 2009, Kimi membuat keputusan mengejut untuk berehat daripada Formula 1.

Kimi (kiri) dan Fernando Alonso ketika baru menyertai dunia F1

Dia nekad untuk berehat daripada Formula 1 walaupun dinobatkan sebagai atlet kedua menerima bayaran tertinggi selepas Tiger Wood. Dalam tempoh dua tahun berikutnya, Kimi tidak hanya duduk diam tetapi mencuba nasibnya dalam perlumbaan kereta rally dan NASCAR.

Kimi kemudian kembali dalam sukan perlumbaan Formula 1 dengan menandatangani kontrak baru selama dua tahun bersama pasukan Lotus pada tahun 2012.

Wartawan Finland bernama Heikki Kulta mengatakan bahawa dia pertama kali mendengar rancangan Kimi untuk membuat kemunculan semula dalam F1 adalah di German Grand Prix 2011.

Menurut Kulta lagi, ketika itu Kimi sedang berbincang dengan pasukan Williams tetapi akhirnya menandatangi perjanjian dengan pasukan Lotus.

Ramai tahu bahawa Kimi merupakan seorang pelumba handal tetapi kebanyakannya tidak meletakkan harapan yang begitu besar kepadanya yang membuat kemunculan semula selepas dua tahun berehat.

Begitu juga dengan pasukan Lotus dan pemilik syarikat automotif itu, Gérard Lopéz. Menurut laporan Kulta, Lotus bersetuju dengan permintaan Kimi untuk membayar imbuhan tambahan sebanyak €50,000 bagi setiap mata yang diperolehinya dalam F1.

Mereka bersetuju dengan permintaan Kimi kerana tidak menyangka dia akan beraksi cemerlang. Sangkaan mereka ternyata meleset dan mereka terpaksa menanggung beban yang besar.

Ketika mewakili Lotus pada musim 2012 dan 2013, Kimi Raikkonen berjaya menaiki podium sebanyak 15 kali dan memenangi dua perlumbaan. Secara keseluruhannya, dia mengutip sebanyak 390 mata.

Berdasarkan mata yang dikutip Kimi, Lotus terpaksa membayarnya imbuhan sebanyak €19.5 million (USD 22.6 juta). Bayaran itu tidak termasuk gajinya sebagai pelumba.

Berikutan pembayaran gaji dan bonus yang besar itu, Lotus gagal membayarnya dalam masa yang dijanjikan dan memberi alasan bahawa mereka mengalami masalah aliran tunai.

Malah, pihak pengurusan Lotus mengeluarkan kenyataan yang tidak sepatutnya. Mereka mendakwa bahawa Kimi adalah seorang yang sudah kaya (multi-millionair) dan tidak terdesak memerlukan wang.

Keadaan antara pelumba itu dan kelabnya menjadi agak tegang sehinggalah Lotus mula membayar imbuhan itu pada penghujung musim. Menurut biografi pelumba itu "The Real Kimi Raikkonen" tulisan Kulta, Lotus masih berhutang dengan Kimi sebanyak €6 juta.

Namun, Kimi Raikkonen tidak mendesak bayaran itu kerana tidak mahu menyulitkan keadaan sehingga ada kakitangan Lotus yang terpaksa diberhentikan kerana masalah kewangan.

Tidak lama selepas krisis itu, kontrak Kimi bersama Lotus tamat dan pelumba itu menandatangani kontrak baharu bersama pasukan lamanya, Ferrari.

Selama lima musim berikutnya bersama Ferrari, Kimi Raikkonen hanya berjaya memenangi satu perlumbaan sahaja ketika Grand Prix Amerika Syarikat pada 2018.

Dia kemudian menyertai pasukan Alfa Romeo Racing pada tahun 2019 dan menyatakan hasratnya untuk setelah tamat perlumbaan Formula 1 musim 2021.


5 Pencipta Karya Seram Paling Berpengaruh di Dunia

Seorang pengkarya yang hebat selalunya akan memiliki satu genre karya yang sinonim dengan dirinya, dijadikan sebagai identiti yang mudah dikenali.

Salah satu genre pengkaryaan paling kerap melahirkan individu karyawan berpengaruh, adalah genre pengkaryaan tema seram yang cukup popular serta mempunyai peminat tersendiri di kalangan masyarakat antarabangsa.

Berikut adalah lima karyawan cerita fiksyen bertemakan seram yang kami rasakan paling berpengaruh. Anda ada pengkarya lain yang anda rasa perlu kita sama-sama terokai?

Lebih dikenali sebagai raja genre seram moden dunia, karya hasil tulisan Stephen King memainkan peranan yang besar dalam pelbagai jenis media menerusi lebih 63 buah novel dan ratusan cerpen tulisannya.

Lahir pada tahun 1947, King cuba memulakan kerjaya sebagai seorang guru tatkala mula mengasah bakatnya menulis. Dia mula dikenali selepas pertama beliau yang berjaya diterbitkan berjudul 'Carrie', diterima untuk terbitan kali pertama dalam tahun 1974.

Kisah seram yang dipaparkan dalam novel tersebut mendapat sambutan menggalakkan, terjual 30,000 unit. Kejayaan itu membawa kepada adaptasi novel tersebut kepada filem dengan judul sama, terbitan tahun 1976. Impak 'Carrie' kepada industri novel dan filem dapat dirasai sehingga kini, serta mengubah karier King.

Stephen King terus menulis, menghasilkan novel-novel klasik seperti Salem's Lot, The Shining, Cujo dan It, kesemuanya bukan saja diterima baik sebagai novel bahkah adaptasi filemnya juga sehingga sekarang masih lagi dirasai segar.

Walaupun lebih terkenal dengan kisah seram, karya King paling meninggalkan impak kepada industri seni adalah novel 'Rita Hayworth and the Shawshank Redemption', di mana adaptasi filemnya sering dikatakan antara filem terbaik sepanjang zaman pernah dihasilkan.

Pada awal karier sebelum namanya dikenali, Clive Barker anak kelahiran Liverpool di England pada tahun 1952 ini terpaksa melacurkan dirinya sendiri bagi mencari pendapatan melayani golongan-golongan kaya. Perlu diberitahu, Barker secara terbuka mengakui dirinya seorang homoseksual sejak dekad 1990-an lagi.

Pengaruh pengalaman itu nampaknya sangat menghantui karya-karya Barker, yang penuh dengan analogi seksualiti dari segi reka bentuk dan sifat serta kecenderungan untuk memiliki watak yang tidak takut untuk menyakiti diri sendiri.

Namanya sangat mirip dengan genre filem seram, kerana karyanya yang berpengaruh seperti 'Hellraiser' dan 'Candyman' telah diadaptasikan kepada bentuk filem dengan berjaya. Selain itu beliau juga mempunyai siri-siri permainan video bertemakan seram, dengan 4 judul telah diterbitkan setakat ini.

Misteri tentang bagaimana penulis dari Ireland dengan nama Bram Stoker atau nama sebenarnya Abraham Stoker, mencipta watak 'Dracula' terus diperdebatkan sehingga ke hari ini. Begitulah kuatnya impak karya Stoker kepada genre seram moden.

Kisah sebenar bagaimana Stoker menemui idea untuk menyatukan elemen dunia nyata bersama elemen-elemen fantasi rekaannya sendiri, digarap cukup cantik; sehinggakan pembacanya tidak mampu membezakan adakah karya Stoker sebuah karya berasaskan sejarah sebenar atau hanya sebuah karya fiksyen semata-mata.

Impak 'Dracula' yang terbit pada tahun 1897, ditulis mirip seperti sebuah kertas siasatan dunia sebenar memberikan pembaca satu dunia semi-fiksyen berbeza yang menarik untuk diterokai dan diperhalusi dan akhirnya diterjemahkan kepada pelbagai jenis medium berbeza.

Banyak tokoh dunia nyata seperti Vlad the Impaler, seorang raja masyarakat Wallachia (kini Romania) didakwa merupakan inspirasi sebenar idea Dracula dibangunkan. Tetapi semua itu hanya telahan.

Stoker terus meninggalkan kita dengan misteri, setanding dengan legasi yang telah beliau ciptakan.

Howard Philips Lovecraft atau HP Lovecraft merupakan seorang penulis yang dikenali dengan legasi dunia fiksyen 'The Call of Ctulhu', sehingga ke hari ini masih diperkembangkan dan ditambahbaik oleh peminatnya.

Seorang remaja yang membesar dalam keadaan kurang sempurna, berdepan masalah ayah yang sakit mental pada usia bayi lagi. Lovecraft juga dibebani banyak penyakit yang mengganggu tumbesaran beliau. Salah satunya adalah gangguan mimpi ngeri akibat paramsonia yang membuatkan dia menjerit setiap malam, tanpa boleh tidur.

Tabiatnya berubah selepas itu bila dia mula tidur siang dan berjaga malam setiap hari, mengubah kompleksi kulitnya menjadi pucat akibat jarang terkena matahari. Ibunya yang takut Lovecraft dibuli, menasihati anaknya untuk duduk saja di rumah. Jadi Lovecraft menghabiskan waktu malamnya belajar dan tidur sepanjang waktu siang.

Pada tahun 1924, Lovecraft diminta oleh Harry Houdini, ahli silap mata terkenal dunia untuk menjadi penulis bayangan kolum Houdini dalam sebuah majalah berjudul Weird Tales. Dari situlah Lovecraft mula melihat penulisan sebagai cabang karier yang berbaloi untuk diteruskan, mula menulis menggunakan nama sendiri.

Dalam tahun 1928, Weird Tales menerbitkan cerpen 'The Call of Cthulhu', berdasarkan salah satu mimpi yang pernah dialaminya. Cerpen itu kini telah ditukarkan sebagai drama radio, permainan video, filem, animasi, lagu dan pelbagai lagi media berbeza.

Kumpulan metal Metallica juga ada menggubah lagu berdasarkan tajuk cerpen tersebut. Pengaruh Lovecraft cukup meluas sehinggakan wujud satu sub-genre khas khusus untuk karya yang diinspirasikan beliau, digelarkan 'Lovecraftian.'

Walaupun empat nama besar di atas memang membawa pengaruh luas dalam industri pengkaryaan bergenre seram, Junji Ito - pelukis dan penulis kisah seram dari Jepun mempunyai tempat yang cukup istimewa pada penulis.

Ini kerana dia mampu mencipta identiti sendiri dalam genre yang sarat dengan karya-karya berpengaruh karyawan lain - walaupun bermula paling lewat sekitar penghujung dekad 1980-an. Cerita fiksyennya unik, agak luar biasa ideanya dan rekaan makhluknya juga menyeramkan, aneh serta sangat-sangat Junji Ito.

Lukisannya juga mempunyai perwatakan sendiri. Mata sering dijadikan menjadi fokus utama dalam teknik lukisannya, yang biasanya dilukis secara realistik memaparkan emosi yang sedih dan kesunyian; mampu memukau pembaca komiknya.

Jika anda belum pernah membaca komik hasil tangan Junji Ito, kami syorkan anda untuk mula menelaah karya-karya seorang mahaguru fiksyen seram moden ini yang masih aktif berkarya.

Karya pertama beliau 'Tomie' serta banyak lagi judul karya beliau telah pun diadaptasikan ke dalam bentuk siri filem di Jepun. Sementara karya beliau yang paling terkenal 'Uzumaki' selain pernah diterbitkan dalam bentuk filem, juga sedang dalam proses penghasilan animasinya untuk pasaran antarabangsa - bakal diterbitkan pada tahun 2022.


7 Penyakit Berkaitan Otak Yang Paling Rare

Otak kita mengawal semua yang kita lakukan, fikir dan katakan yang kemudiannya diterjemahkan kepada cara kita melakukan sesuatu dan perasaan kita. Menurut Institut Gangguan Neurologi dan Strok Kebangsaan Amerika Syarikat, kerosakan pada otak dan sistem saraf boleh mendatangkan malapetaka pada badan kita yang rapuh.

Sama ada kerosakan ini disebabkan oleh penyakit, kecederaan atau jangkitan, terdapat lebih 600 jenis gangguan saraf atau penyakit yang boleh berlaku yang boleh melemahkan tubuh badan atau lebih teruk lagi boleh menyebabkan kematian.

Kali ini, pihak Iluminasi ingin kongsikan pula senarai 7 penyakit otak yang jarang-jarang didengari tetapi pernah direkodkan.

Penyakit jarang ditemui dan terminal ini adalah sejenis gangguan neurodegeneratif remaja yang bermula pada zaman kanak-kanak, menyebabkan masalah dengan penglihatan, pembelajaran, kemahiran motor dan sawan bersama-sama dengan pengisaran gigi, hiperventilasi dan penurunan jisim lemak dan otot.

Demensia dan kematian pramatang adalah kesan akhir Penyakit Batten yang disebabkan oleh mutasi genetik yang menjejaskan keupayaan sel untuk menghapuskan bahan buangan. Penyakit Batten diberi nama sempena nama penemunya, Frederick Batten dan hanya ditemui pada tahun 1903.

Penyakit neurologi yang jarang berlaku ini dikatakan umpama kesilapan ejaan dalam gen, mengakibatkan mutasi dengan kurang daripada 50 kes Sindrom Cantu telah direkodkan dalam rekod dan jurnal perubatan.

Gejal utama penyakit ini termasklah pertumbuhan rambut yang berlebihan dan ciri-ciri wajah yang tersendiri dan berlebihan seperti kening tebal dengan sesetengah pesakit menunjukkan kelewatan tumbesaran. Sindrom Cantu biasanya diwarisi dan boleh didiagnosis melalui ujian genetik.

Biasanya berlaku pada kanak-kanak sekitar umur 3 tahun, Sindrom Bobble-head Doll adalah seperti namanya itu. Kanak-kanak akan mula mengayunkan kepala dan bahu mereka secara berulang-ulang, ke depan dan ke belakang dan/atau sisi ke sisi, biasanya dengan 2 – 3 hayunan sesaat.

Dengan hanya 34 kes yang diketahui sejak 1966, penyakit ini sangat jarang berlaku dan disebabkan oleh pembengkakan dan ketumbuhan di ventrikel ke-3 di otak. Gejala lain termasuk kesukaran berjalan dan hilang kawalan pergerakan badan.

Berkait rapat dengan penyakit lembu gila, Kuru kebanyakannya berlaku dalam kalangan suku New Guinea yang mengamalkan kanibalisme kerana amalan ritual mereka yang dilakukan untuk memelihara roh orang mati.

Akibat daripada pengumpulan tisu otak yang tidak normal yang disebabkan oleh protein yang dipanggil prion, penyakit ini menyebabkan kerosakan yang tidak dapat dipulihkan yang 100% boleh membawa maut. Perkataan Kuru bermaksud "menggoncang" kerana orang yang menghidap penyakit ini akan menggeletar dan bergegar tanpa kawalan.

Gangguan otak degeneratif yang sangat jarang berlaku ini boleh berlaku secara spontan dan boleh sama ada diwarisi atau diperoleh melalui sentuhan dengan tisu yang dijangkiti. Ini mungkin disebabkan oleh memakan daging yang tercemar atau tisu yang dijangkiti melalui pemindahan tisu.

Antara gejalanya termasuk kemurungan, kebimbangan dan kehilangan ingatan, selalunya berakhir dengan koma. Terdapat satu kes setiap juta setahun di seluruh dunia. 90% daripada kes yang direkodkan berlaku secara rawak tanpa sebab yang jelas.

Penyakit neurodegeneratif yang sangat jarang berlaku ini juga dipanggil GSS dan diwarisi secara eksklusif, ditemui hanya dalam beberapa keluarga di seluruh dunia. Jika anda bukan ahli salah satu keluarga yang diketahui terdedah dengan penyakit, anda boleh menarik nafas lega.

Biasanya berlaku dari umur 20 hingga 60 tahun, Sindrom Gerstmann–Sträussler–Scheinker ialah keadaan progresif yang merangkumi gejala seperti kehilangan ingatan, gangguan penglihatan, masalah dengan pertuturan, buta, pekak dan demensia.

Kekurangan RPI adalah penyakit otak paling jarang di dunia, hanya terdapat 3 kes yang diketahui dalam sejarah, di mana pesakit mempunyai apa yang dipanggil keabnormalan jirim putih meresap. Penyakit ini pertama kali ditemui pada tahun 1999 oleh Dr. Van der Knaap dan pasukannya.

Menjejaskan bahagian otak yang paling dalam dan terbesar, penyakit ini boleh menyebabkan regresi psikomotor dan kelewatan perkembangan progresif, dengan gejala seperti sawan, kerosakan pada mata, spastik dan tindak balas emosi dan fizikal yang perlahan.


6 Nahas Pesawat Di Mana Seorang Sahaja Terselamat

Mengikut kajian, peluang untuk anda terkorban dalam nahas pesawat adalah jauh lebih kecil berbanding kemalangan kereta. Tambahan pula, kebanyakan nahas maut pengangkutan udara datangnya dari pesawat peribadi.

Namun, kemungkinan untuk anda selamat dalam nahas pesawat adalah sangat tipis. Walau bagaimanapun, ada individu yang bernasib baik apabila terselamat dalam nahas ngeri pesawat udara. Malah, mereka adalah satu-satunya survivor.

Berikut adalah 6 nahas pesawat di mana hanya seorang sahaja mangsa yang terselamat.

Pada 18 Mei 2018, pesawat Boeing 737 yang berusia 39 tahun ini berlepas dari Lapangan Terbang Antarabangsa Jose Marti di Havana, Cuba. Sejurus selepas berlepas, pesawat itu terhempas kira-kira 19 km dari bandar Havana.

Pada mulanya, empat penumpang ditemui masih hidup tetapi tiga daripadanya meninggal dunia di hospital. Nahas itu mengorbankan seramai 112 orang dan Mailen Diaz Almaguer adalah satu-satunya yang terselamat.

Walaupun mengalami kecederaan teruk dan terpaksa dirawat di hospital selama berbulan-bulan lamanya, Mailen menjadi popular dan menerima banyak kunjungan selebriti terkenal.

Pada 7 September 2011, sebuah pesawat syarikat pengangkutan udara YAK-Service yang membawa jurulatih dan pasukan hoki ais profesional Lokomotiv Yaroslavl telah terhempas sejurus sahaja berlepas.

Pesawat itu dilaporkan terlajak ketika melakukan pelepasan di Tunoshna Airport. Akibat kesilapan itu, pesawat itu merempuh sebatang antena dan terbakar sebelum terhempas di tebing Sungai Volga.

44 orang penumpang termasuk keseluruhan pasukan utama Lokomotiv Yadoslavl terkorban dalam nahas itu kecuali seorang sahaja iaitu mekanik pesawat bernama Alexander Sizov. Punca kemalangan adalah disebabkan juruterbang yang tidak berpengalaman mengendalikan pesawat itu.

Pesawat Afriqiyah Airways Flight 771 yang berlepas dari Johannesburg, Afrika Selatan, dijangka akan tiba di Lapangan Terbang Antarabangsa Tripoli, Libya, pada awal pagi 12 Mei 2010.

Namun, pesawat itu mengalami masalah ketika cuba melakukan pendaratan dan kapten kapal cuba untuk mengawalnya secara manual. Dia bagaimanapun tidak melaporkan masalah itu kepada menara kawalan.

Pada jam 6.01 pagi, pesawat itu terhempas 1,200 meter sebelum tiba ke landasan pendaratan. Nahas itu mengorbankan sebanyak 103 penumpang dan anak kapal. Seorang kanak-kanak Belanda berusia 9 tahun bernama Ruben van Assouw merupakan satu-satunya mangsa yang terselamat.

Yemenia Flight 626 adalah sebuah pesawat Airbus A310-324 yang dioperasikan oleh syarikat penerbangan Yaman. Pada 30 Jun 2009, pesawat itu berlepas dari Yemen menuju ke Comoros di Timur Afrika.

Kira-kira jam 1.50 pagi waktu tempatan, pesawat yang hampir tiba di Lapangan Terbang Antarabangsa Putera Said Ibrahim itu terhempas di laut dan mengorbankan semua 152 penumpang kecuali seorang.

Survivor tunggal itu adalah seorang gadis Perancis berusia 14 tahun bernama Bahia Bakari. Dia ditemui berpaut pada serpihan pesawat setelah terapung di lautan selama 13 jam.

Pesawat Sudan Airways Flight 139 melakukan penerbangan domestik biasa dari Port Sudan - Khartoum pada 8 Julai 2003. Kira-kira 15 minit selepas berlepas, salah satu enjin pesawat itu mengalami masalah kehilangan kuasa.

Ini memaksa juruterbang berpatah balik ke lapangan terbang di Port Sudan untuk melakukan pendaratan kecemasan. Malangnya, juruterbang itu tersasar landasan pendaratan menyebabkan pesawat itu terhempas.

Nahas itu mengorbankan 117 orang penumpang dan kru kapal. Satu-satunya penumpang yang terselamat ialah seorang bayi berusia 3 tahun bernama Mohammed el-Fateh Osman.

Air Algérie Flight 6290 adalah pesawat penerbangan domestik di Algeria. Pada 6 Mac 2003, pesawat itu telah terhempas di Lapangan Terbang Hadj Bey Akhamok ketika baru sahaja berlepas.

Saksi mendakwa salah satu enjin pesawat itu meletup beberapa saat selepas melakukan penerbangan. Laporan akhir mengatakan punca kemalangan itu adalah disebabkan kegagalan enjin.

Dalam kemalangan itu, seramai 103 penumpang dan anak kapal terkorban kecuali seorang tentera berusia 28 tahun bernama Youcef Djillali. Youcef yang duduk di bahagian paling belakang tercampak keluar ketika pesawat itu terhempas.


5 Aktor Yang Terkenal Dengan Imej Kepala Botak

Masalah kehilangan rambut memang cukup ditakuti ramai lelaki, selepas semakin lama semakin dimamah usia.

Malangnya bagi ramai lelaki yang tewas dalam 'perubahan' ini, biasanya mereka memilih untuk mencukur habis rambut sehinggakan lebih mula dikenali dengan imej kepala botak yang akhirnya sinonim dengan identiti mereka.

Begitu jugalah lima aktor ini, yang kehilangan rambut tetapi akhirnya terkenal dengan kepala licin mereka.

Berbeza dengan kebanyakan lelaki yang mula mengalami masalah kehilangan rambut, aktor filem aksi Jason Statham pula memilih untuk tidak mencukur licin kepala - sebaliknya tetap membiarkan sebahagian rambutnya tumbuh walaupun dahinya sudah mula ternampak luas.

Statham mengalami masalah kehilangan rambut ketika muda, telah mula layak dikatakan botak sebelum mencecah usia 30 tahun. Bagaimanapun bekas atlet terjun Britain ini memilih untuk menerima perubahan itu, menggayakan rambutnya yang semakin menipis dengan jambang.

Gabungan kedua-dua elemen ini nyata memberikan keunikan tersendiri kepada wajah Statham, menjadikan dirinya tampak lebih lasak dan lebih terserlah sebagai seorang aktor filem aksi.

Aktor veteran Bruce Willis mula mengalami masalah kehilangan rambut ketika dekad 90-an, yang dapat disaksikan sendiri melalui filem-filem lakonannya. Willis ketika itu memilih untuk tidak menjalani rawatan.

Dia kekal dengan fesyen rambut yang semakin menipis tetapi kontroversi berkenaan rasa marah beliau terhadap apa yang sedang berlaku, mula dilaporkan.

Ketika fasa pasca produksi filem lakonan beliau 'Hudson Hawk' yang diterbitkan pada tahun 1991, Willis dilaporkan memohon agar mana-mana adegan yang menampakkan kepalanya yang semakin jelas ketara - diubahsuai agar ditambahkan rambut secara digital.

Aktor dan penggusti terkenal, Dwayne Johnson atau 'The Rock' bagi peminat sukan gusti kini lebih terkenal dengan kepala botak. Berbeza dengan Willis atau Statham, Johnson memilih untuk botak.

Dia mengakui dia tidak mempunyai masalah kehilangan rambut yang teruk tetapi mendakwa memilih untuk mencukur licin kepalanya, kerana bencikan rambut sendiri. Johnson mengatakan rambutnya yang semulajadi, jika dibiarkan panjang akan menjadi gabungan di antara rambut jenis afro dan bulu ari-ari kemaluan seekor llama.

Johnson dilaporkan mula mencukur kepalanya sekitar tahun 2010, yang akhirnya mengubah penampilan beliau. Tidak dapat kami nafikan, sukar untuk kami menerima kembali Dwayne Johnson yang berambut berlakon dalam filem.

Seperti Johnson, Vin Diesel juga merupakan salah seorang aktor yang memilih untuk membotakkan kepala. Dia dikatakan kurang menggemari rambutnya yang agak keriting serta memberikan imej jauh berbeza berbanding apa yang diharapkan dalam perjalanan kariernya.

Dalam karier lakonan beliau juga cukup sukar untuk kita dapat melihat watak yang dilakonkan beliau, mempunyai rambut yang cukup. Ini kerana menurut Diesel, kali pertama dia mencukur kepalanya - sensasi yang dirasainya ketika itu membuatkan dirinya tenang dan dia kekal dengan gaya tersebut.

Hanya ada beberapa filem lakonan beliau menampakkan beliau dengan rambut, seperti filem pertamanya di mana dia memainkan watak sampingan tiada nama dan sebuah filem berjudul 'Find Me Guilty,' sebuah filem autobiografi di mana Diesel memainkan watak seorang ketua kongsi gelap.

Kini terkenal kerana memainkan banyak watak ikonik dalam siri televisyen seperti Star Trek dan siri filem X-Men, pasti ramai yang tidak pernah melihat Stewart muncul dengan rambut bukan?

Salah seorang yang sangat ikonik dengan kepala botak, Stewart mula mengalami masalah rambut seawal usia 19 tahun. Situasi ini memaksa dia menghadiri sesi uji bakat yang disertai dengan memakai rambut palsu, bagi melindungi rupa parasnya.

Selain itu Stewart juga mengamalkan pemakaian topi bagi memastikan masalah rambutnya tidak ketara.

Beliau terus kekal dalam situasi tersebut, sehinggalah pada satu hari selepas makan malam bersama sahabat karibnya yang memiliki tali pinggang hitam dalam sukan judo - rakannya itu menangkap Stewart untuk membolehkan isteri rakannya membotakkan kepala Stewart.

Semenjak hari itu, Sir Patrick Stewart tidak lagi berasa malu untuk menayangkan kepala botaknya di khalayak umum malahan terus menempa nama sebagai pelakon - yang akhirnya ikonik dengan kepala botak.


8 Hidangan Popular yang Dihasilkan Menggunakan Darah

Kebanyakan orang biasanya membersihkan terlebih dahulu ayam, daging atau ikan sebelum memasaknya. Proses pembersihan termasuklah membuang kotoran serta darah terlebih dahulu. Ini kerana darah juga dianggap sebagai kotoran yang boleh mendatangkan penyakit.

Namun, terdapat sebahagian budaya di dunia di mana darah dijadikan sebagai bahan utama hidangan. Darah digunakan dalam masakan atau minuman ini dianggap sebagai taboo di kebanyakan bahagian dunia.

Kaum Maasai adalah puak asli yang terdapat di Kenya dan Tanzania. Mereka dikenali di seluruh dunia kerana mengamalkan ritual tradisi memburu singa untuk mencapai alam dewasa. Satu lagi tradisi yang masih diamalkan kaum ini ialah tabiat mereka meminum darah.

Kehidupan Kaum Maasai sangat bergantung kepada haiwan ternakan mereka terutamanya lembu. Keseluruhan diet mereka merangkumi daging, susu bahkan darah lembu.

Mereka menggunakan teknik menebuk urat leher lembu untuk mengambil darah tanpa membunuh haiwan itu. Mereka meminum darah itu secara mentah, memasaknya atau mencampurkannya dengan susu lembu.

Czernina adalah hidangan yang menjadi lambang budaya masyarakat Poland. Biasanya, bahan utama sup ini adalah itik. Daging itik direbus biasa sebelum dicampurkan dengan kuahnya yang diperbuat daripada darah itik segar.

Rebusan darah itik dicampur dengan cuka dan pemanis seperti madu atau sirap buah-buahan. Ada kalanya, bahan utama digantikan dengan ayam, khinzir atau arnab tetapi rebusan darah haiwan yang menjadikannya hidangan bernama Czernina.

Orang Polang secara tradisinya menghidangkan sup ini kepada orang muda yang ditolak pinangannya.

Hidangan seterusnya merupakan hidangan popular di Itali. Hidangan yang dinamakan Sanguinaccio Dolce ini bermaksud "Puding Darah Manis". Bahan-bahan yang digunakan untuk hidangan ini adalah sama seperti membuat puding biasa tetapi hanya darah khinzir yang membezakannya.

Hidangan ini menjadi terkenal apabila ia ditunjukkan dalam rancangan televisyen siri Hannibal musim ketiga. Pembunuh bersiri Hannibal Lector membuat hidangan ini menggunakan darah lembu dan darah mangsanya.

Di China, Tauhu Darah ini dikenali dengan pelbagai nama seperti Tauhu Gelap, Tauhu Hitam, Dadih Darah dan sebagainya. Tauhu Darah ini dibuat dengan menggumpal darah khinzir sehingga menjadi ketulan dan mempunyai ketumpatan seperti tauhu.

Tauhu Darah ini digunakan dalam pelbagai hidangan seperti nasi, mi, atau sup. Tauhu Darah menjadi masalah kepada pelancong vegetarian daripada luar negara kerana mereka biasanya memakan tauhu sebagai ganti kepada daging. Ternyata, Taudu Darah ini bukanlah makanan yang diingini vegetarian.

Blodplättar sebenarnya adalah lempeng atau pancake biasa tetapi apa yang membezakannya ialah ia menggunakan darah putar menggantikan krim putar (whipped cream).

Walaupun blodplättar merupakan hidangan popular Sweden, makanan seumpama ini juga boleh ditemui di seluruh Eropah. Di Sepanyol, ia dikenali sebagai filloas de sangre atau crepe darah. Hidangan ini dikenali sebagai veriohukainen Finland dan di Estonia pula ia dikenali sebagai verikäkk.

Orang Sweden bukan sahaja menggunakan darah untuk hidangan blodplättar tetapi juga pada sup, puding, roti dan sebagainya.

Walaupun dicipta di Switzerland pada tahun 1890, Hematogen lebih popular dan menjadi sebahagian budaya di Rusia. Negara itu telah menghasilkan Hematogen sendiri sejak tahun 1920-an dan menjadi makanan kepada tentera semasa Perang Dunia Kedua.

Apa sebenarnya Hematogen itu? Ia sebenarnya bar coklat yang dihasilkan menggunakan darah lembu. Kebanyakan Hematogen kini dihasilkan seperti bar coklat tenaga dan dijual di farmasi dan pasaraya sebagai nutrisi tambahan kepada kanak-kanak.

Wain ular dikenali dengan pelbagai nama di negara Asia yang berbeza. Ia juga terdiri daripada pelbagai variasi tetapi apa yang hampir sama iaitu campuran wain dengan darah ular.

Sebahagian penduduk Asia percaya bahawa darah ular berbisa adalah penawar yang mujarab terutamanya bagi masalah kesuburan lelaki. Untuk meneutralkan bisa haiwan ini, ular beracun biasanya diperap di dalam alkohol selama sebulan hingga setahun.

Ada juga kaedah menghidangkan darah ular segar yang baru dibunuh dan terus diminum bersama minuman keras. Kaedah ini biasanya agak berisiko kerana bisa ular boleh bercampur dengan darah yang diminum.

Peringatan bagi mereka yang ingin melancong ke negara KPop ini. Berhati-hati apabila memesan Sundae. Anda mengharapkan aiskrim disaluti dengan coklat panas tetapi mungkin mendapat sesuatu di luar jangkaan.

Di Korea Selatan (juga di Korea Utara), Sundae atau Sundae Sausage bermaksud "sosej darah". Ia terdapat dalam pelbagai varieti tetapi biasanya diperbuat daripada usus lembu atau khinzir yang disumbat dengan darah.

Biasanya, bahan-bahan seperti nasi, daging atau sayur-sayuran juga dicampur ketika menghasilkan sundae dan dihidang bersama sos gochujang. Hidangan ini banyak dijual di gerai tepi jalan jadi berhati-hatilah.


Kenapa Facebook Dijenamakan Semula Sebagai Meta?

Facebook tetap berjaya melakukan kejutan dengan mengubah nama syarikat induk mereka kepada 'Meta', walaupun langkah itu seakan-akan sudah dihidu media beberapa bulan sebelum ini.

Persoalannya - kenapakah langkah ini diambil Mark Zuckerberg serta Facebook?

Apakah benar ada keperluan penjenamaan semula 'Facebook' kepada 'Meta' akan membantu Facebook untuk terus menguasai evolusi perubahan yang diramalkan boleh berlaku; melibatkan industri media sosial, internet dan komunikasi di seluruh dunia?

Apakah 'meta' dan kenapa aspek ini diletakkan sebagai salah satu komponen terbesar dalam masa hadapan rangkaian internet dunia? Jom kita ulas serba-sedikit apa itu 'meta'.

Bermula sebagai sebuah pengkalan data yang dihubungkan di antara pusat-pusat tertentu, internet ketika ini telah berkembang ke seluruh dunia - menjadi salah satu infrastruktur wajib dibangunkan semua negara.

Dasar pembangunan internet sebenarnya dibangunkan dalam beberapa fasa berbeza, dikategorikan dari segi teorinya kepada fasa 0.0 semasa fasa awal pembinaannya sehinggalah ketika ini dalam fasa hibrid Web 3.0/4.0.

Tahap-tahap pembangunan berikutnya sudah dirangka perancangan pembangunannya, melibatkan banyak elemenn yang ketika ini belum ada tetapi sedang digarap berdasarkan kepada ramalan bagaimana teknologi sedia ada boleh diperkembangkan.

Secara ringkas, Web 0.0 adalah era pembangunannya yang dijalankan oleh 'bapa internet', Sir Tim John Berners-Lee seorang saintis komputer dari Britain. 1.0 pula melibatkan era di mana maklumat dikongsikan secara satu hala oleh pengendali laman web, tanpa wujud interaksi di antara pengguna dan pengendali secara terus.

Zaman kebangkitan media sosial yang menghangatkan interaksi di antara pengendali, pengguna dan pengguna lain dikategorikan sebagai Web 2.0; di mana platform internet diperkembang dengan tujuan memudahkan komunikasi berlaku secara dua atau lebih hala.

Web 3.0 era di mana kita berada sekarang, memperkenalkan beberapa konsep tambahan seperti data besar, kepintaran buatan, pembelajaran mesin dan ruangan digital maya, yang membolehkan komunikasi berlaku secara besar-besaran tanpa sempadan secara langsung.

Algoritma web yang dibina kini sudah mampu merekod, meramal dan merumuskan tabiat pengguna, membantu menambahbaik kepada sistem yang lebih lancar dan efisien berdasarkan kepada pengkalan data yang sentiasa dikemaskini 24 jam sehari.

Web 4.0 dan fasa seterusnya ketika ini masih sukar untuk didefinisikan secara khusus, disebabkan oleh ketiadaan konsep yang benar-benar mampu merangkuminya.

Namun banyak pihak setuju untuk melihat Web 4.0 sebagai fasa di mana internet sudah mampu menjadi 'sistem operasi' kepada bumi, di mana interaksi berlaku tanpa henti dengan kapasiti pembelajaran mesin berada pada satu tahap menyamai kemampuan otak manusia.

Sistem yang mampu menyokong hubungan simbiosis di antara manusia dengan mesin, dengan internet sebagai penghubung dikatakan bakal menjadi teras utama pembangunan fasa ini.

Di dalam fasa seterusnya ini, salah satu komponen utama yang dikatakan bakal menjadi fokus adalah 'dunia meta' atau 'metaverse', di mana interaksi pengguna dalam dunia siber secara maya berlaku mirip dunia nyata serta menjadi sesuatu yang diterima pakai semua golongan, bukan saja untuk peminat permainan video seperti sekarang.

Sekiranya anda membaca reaksi orang ramai berkenaan apa yang dikatakan dunia meta atau metaverse ini, pasti anda dapat melihat percanggahan pendapat yang ketara di antara penyokong dan pengkritiknya.

Konsep dunia-meta bukanlah satu konsep baru, telah diperkenalkan secara teori dalam novel-novel fiksyen sejak beberapa dekad lalu. Permainan video khasnya telah menerapkan elemen-elemen dunia-meta ke dalam sistem mereka, melalui penggunaan avatar yang menggantikan pemain namun interaksinya layak dikatakan masih terhad.

Konsep dunia-meta sebenar dikatakan merupakan integrasi lancar di antara bermacam elemen - seperti permainan interaktif, realiti maya, media sosial, persidangan video maya, laman web, emel dan penstriman video langsung yang berlaku dalam satu ruangan.

Ruangan atau dunia itu pula mempunyai sistem ekonomi sendiri bagi menyokong perkhidmatan yang ditawarkan seperti dalam bidang hiburan, pengiklanan, aktiviti jualan dan sebagainya.

Antara judul popular yang dikatakan mempunyai elemen dunia-meta, adalah judul seperti permainan video popular kanak-kanak 'Roblox', judul popular 'Second Life' serta perisian eksperimen yang dijalankan oleh Sony satu masa dulu berjudul 'Playstation Home.'

Walau bagaimanapun judul-judul di atas masih terhad konsepnya berbanding sasaran dunia-meta yang digambarkan atas kertas, ketika ini. Konsep penuh dunia-meta ini lebih mudah dengan contoh bagi kita memahami intergrasinya dengan dunia nyata.

Bayangkan anda meminati seorang artis seperti Taylor Swift misalnya dan sebagai seorang rakyat Malaysia, anda berkemungkinan besar tidak akan pernah dapat menonton konsert beliau secara langsung di depan mata anda.

Tetapi mahukah anda menonton konsert langsung Taylor Swift yang dilangsungkan secara maya menggunakan teknologi grafik yang terulung bersama ribuan peminat artis itu dalam dewan menggunakan teknologi realiti maya, dengan kadar bayaran tertentu?

Pengalamannya pula bukanlah seperti menonton video semata-mata yang kita tahu; sebaliknya anda melalui avatar anda akan benar-benar berada dalam ruangan dewan itu boleh berjalan ke sana ke mari, bersosial bersama ribuan avatar lain, menari, melompat dan boleh juga cuba menghampiri pentas bagi mendekati avatar Taylor Swift yang saling tak tumpah seperti diri dia dalam dunia nyata?

Sekolah, kelas, panggung wayang, bilik mesyuarat - kesemuanya mampu diterjemahkan ke dalam ruangan 3 dimensi secara maya dan mampu benar-benar membuatkan anda seperti duduk di sana.

Pernah lihat bagaimana individu mencuba perisian VR menaiki 'roller coaster'?

Cuba bayangkan setiap orang dalam roller coaster itu adalah pengguna sebenar yang mampu memberikan maklumbalas interaktif setiap masa semasa keretapi itu sedang memecut.

Pengkritik kepada dunia-meta melihat semua usaha yang dijalankan bukan saja oleh Facebook/Meta bahkan syarikat-syarikat gergasi seperti syarikat permainan video Epic hanyalah lanjutan kepada usaha untuk mencipta kaedah baru dalam menjana keuntungan.

Kritikan paling kuat berbunyi adalah bagaimana pembangunan dunia-meta ini hanyalah satu usaha untuk memperkuatkan lagi pengaruh ilusi ke dalam dunia kehidupan kita.

Tidak dapat dinafikan, kritikan-kritikan yang kedengaran ada benarnya. Bagaimanapun sekiranya anda seorang pengguna tegar media sosial dan ditanyakan satu soalan "bagaimanakah evolusi media sosial selepas ini?" - apa jawapan anda?

Itulah usaha yang sedang digembleng Facebook ketika ini dalam mengunci reka bentuk media sosial untuk 10 ke 15 tahun akan datang.

Facebook juga sedang berdepan masalah kehilangan pengguna, mencari kaedah baru dalam meramal bagaimanakah interaksi sosial secara maya akan berlaku memilih untuk memfokuskan kepada pembangunan dunia-meta.

Jika anda pun merasakan dunia-meta ini karut, lihat ke belakang 10 ke 20 tahun lalu bagaimana media sosial ketika itu juga jauh berbeza. Pengguna internet takut hendak berkongsikan nama sebenar.

Interaksi hanya melalui bilik bual seperti mIRC (ingat lagi?), ICQ, Yahoo dan MSN Messenger. Bentuk interaksi juga terhad.

Muncul Friendster dan MySpace yang memberikan kita ruang interaksi yang merangkumi cakupan lebih besar, sebelum Facebook, Whatsapp, Telegram, WeChat, Youtube memperkembangkan kemampuan untuk kita berinteraksi bukan saja dengan kenalan, bahkan dengan pengguna yang tidak kita kenali. Kini trendnya pula Tik-Tok. Kami no komen hal ini. Susah hati kami membayangkan Tik-Tok dalam versi metaverse.

Dunia-meta mempunyai potensi besar untuk kita melangkaui batas interaksi sekarang.

Jika sekarang kita berperang komen, dalam dunia-meta kita benar-benar boleh berperang dan bertumbuk menggunakan avatar kita. Bergaduhlah sampai lebam. Siapa kalah avatar dia memang kena masuk hospital.

Nak sihatkan balik avatar, kena bayar bil rawatan dan berjumpa avatar doktor yang dikawal seorang doktor sebenar. Nak bayar pakai duit betul. Hahaha. Untuk lebih faham tentang dunia-meta, anda boleh menonton filem seperti 'Ready Player One' arahan Steven Spielberg dan 'Free Guy' lakonan Ryan Reynolds.

Selain itu, siri televisyen popular 'Black Mirror' juga telah banyak membincangkan berkenaan 'dunia meta' serta kesannya baik yang elok atau buruk, kepada dunia realiti kita.


7 Penjara Terbesar di Dunia (Berdasarkan Jumlah Banduan)

Secara umumnya, penjara digunakan sebagai tempat bagi orang yang sedang menunggu perbicaraan serta  pusat tahanan bagi penjenayah yang sudah disabitkan kesalahan. Amerika Syarikat mempunyai peratusan yang sangat tinggi daripada populasi penjara diperingkat global dan akibatnya, populasi banduan bagi setiap penjara adalah sangat tinggi.

Menguruskan penjara yang dipenuhi dengan banduan yang terlalu ramai dengan pelbagai jenayah bukanlah perkara mudah dan cukup berisiko tinggi. Ini dapat dilihat daripada rekod-rekod pergaduhan antara banduan dan kes-kes banduan melarikan diri dari tahanan.

Seberapa besarkah penjara yang paling besar di dunia? Sekiranya anda merasakan jumlah 1 ribu banduan sudah cukup ramai dan sukar dijaga, tahukah anda terdapat penjara yang memuatkan sehingga belasan ribu banduan? Mari lihat senarai 7 penjara terbesar di dunia.

Penjara ini merupakan penjara satu tapak terbesar di Amerika Syarikat yang menggaji kira-kira 3,900 pegawai penguatkuasa undang-undang di satu lokasi. Penjara yang terletak di negeri Illinois ini mula beroperasi pada tahun 1831, bermakna ianya wujud beroperasi lebih daripada 100 tahun!

Penjara ini juga merupakan salah satu penyedia penjagaan kesihatan mental terbesar di merika Syarikat ini. Secara umumya, penjara ini boleh memuatkan 6072 banduan  tetapi populasi banduan menurun sebanyak beberapa ribu dalam tempoh 5 tahun kebelakangan ini.

Pusat tahanan yang mula dibuka pada tahu 1987 ini menggaji kira-kira 2,906 orang untuk memastikan segala-galanya berfungsi, mengawasi banduan dan menguatkuasakan peraturan lawatan yang ketat.

Penjara ini pada asalnya bermula sebagai kemudahan sementara dengan 400 katil yang terdiri sepenuhnya daripada treler modular dan lebih banyak bangunan kekal didirikan di tapak yang sama kemudiannya. Penjara ini boleh memuatkan sekitar 7050 orang banduan pada satu-satu masa.

Penjara ini dinamakan sebagai penghormatan dan peringatan Warden Patrick N. Curran dan Timbalan Warden Robert F. Fromhold, yang dibunuh di Penjara Holmesburg pada tahun 1973.

Pope Francis melawat penjara ini pada tahun 2015 untuk memberikan ucapan yang menyampaikan mesej harapan dan galakan kepada banduan untuk mengubah hala laluan mereka ke arah masa depan yang lebih baik. Penjara yang mula beroperasi pada tahun 1995 ini boleh memuatkan 8,811 orang banduan.

Penjara Daerah Maricopa yang terletak di Phoenix, Arizona ini terdiri daripada beberapa kemudahan yang berbeza. Setiap satu kumpulan banduan diasingkan mengikut satu set klasifikasi yang berkaitan dengan keselamatan, status ketagihan dan kesihatan mental.

Kira-kira 8,000 banduan melancarkan mogok lapar pada 2017 mengadu tentang makanan yang hambar - namun, peraturan menyatakan bahawa makanan yang diberikan di penjara itu tidak boleh ditambah dengan apa-apa bahan perisa yang mungkin melanggar amalan agama.

Penjara ini terletak dalam kompleks yang sama dengan Penjara Negeri Joe Kegans, dan terkenal dengan sikap kasar terhadap kesihatan banduan - terutama mereka yang memerlukan penjagaan tepat pada masanya untuk keadaan seperti diabetes.

Penjara Harris County juga merupakan kemudahan penjagaan kesihatan mental terbesar di seluruh Texas, dengan kira-kira satu perempat daripada penghuninya mengalami masalah kesihatan mental. Pada Jun 2019, Penjara Harris County menyaksikan wabak beguk yang memerlukan pengasingan 14 orang yang bergejala dan kuarantin sekitar 300 lagi banduan.

Rikers Island ialah kompleks penjara utama New York City dan mempunyai sejarah panjang keganasan melampau di dalam temboknya. Penjara ini ditubuhkan pada tahun 1932 dan antara mercu tanda berdekatan dengannya adalah Lapangan Terbang LaGuardia.

Walaupun membelanjakan ratusan juta dolar untuk peralatan pengawasan dan latihan yang lebih baik dalam usaha mengurangkan kejadian keganasan dan kekejaman, bandar itu mungkin terpaksa mengekalkan penjara ini dalam beberapa dekad akan datang kerana jumlah banduan yang terlalu ramai.

Penjara Los Angeles County ialah sistem penjara terbesar di Amerika Syarikat mengikut bilangan banduan. Jabatan Syerif Daerah Los Angeles membelanjakan belanjawan yang mengejutkan sebanyak $798 juta untuk sistem penjaranya –namun ia masih mempunyai masalah kesesakan yang kronik.

Penjara ini juga telah merekodkan banyak skandal penderaan dan terkenal kerana polisi memaksa banduan. Jumlah keluasan tanah yang menempatkan Penjara Daerah Los Angeles adalah hampir dua kali ganda saiz Delaware.


7 Permainan Video Paling Kontroversi

Sejak mula permainan video diperkenalkan, ia tidak pernah lari daripada menjadi isu kontroversi. Ia tidaklah mengejutkan kerana banyak permainan video yang mempromosikan aspek kurang sesuai untuk orang awam apatah lagi bagi golongan kanak-kanak.

Permainan video yang mengandungi keganasan melampau, adegan lucah, menghina agama dan mempromosi gerakan LGBT sering mendapat tentangan masyarakat. Namun, permainan video kontroversi seperti ini masih lagi dipasarkan dari masa ke masa.

Berikut adalah beberapa permainan video yang dianggap paling kontroversi sejak ia diperkenalkan.

Apabila Mortal Kombat kali pertama diperkenalkan pada tahun 1993, ia menjadi terkenal kerana gerakan penghabisan yang sangat ganas. Pemain boleh menghabiskan musuh dengan cara paling kejam seperti mencabut jantung pihak lawan dan sebagainya.

Sistem penilaian yang lemah ketika itu menyebabkan kanak-kanak juga boleh membeli dan memainkan permainan video ini. Ahli politik dan golongan ibu bapa menentang hebat permainan ini.

Mortal Kombat adalah penyebab industri permainan video mencipta Entertainment Software Rating Board (ESRB) lima bulan kemudian. Setiap permainan video yang dipasarkan akan dinilai terlebih dahulu kesesuaiannya mengikut peringkat umur tertentu.

Siri permainan video genre pertarungan Dead or Alive sememangnya menjadi kontroversi kerana menampilkan watak gadis dengan pakaian menjolok mata. Tidak cukup dengan itu, ia juga menampilkan beberapa mod tambahan di mana pemain boleh berinteraksi dengan watak seksi ini seperti memberi arahan dan memilih pakaian mereka.

Namun, siri Dead or Alive Xtreme 3 VR Mode yang dikeluarkan pada tahun 2016 benar-benar melampaui batas. Pemain boleh memainkan peranan secara maya menyentuh gadis-gadis ini secara tidak rela. Jelas kedengaran suara watak gadis seksi itu menolak dan berasa tidak selesa.

Ramai yang menganggap permainan video ini sebagai satu bentuk serangan seksual secara maya. Syarikat Koei Tecmo yang mengasilkan permainan ini tidak memasarkannya di Barat kerana kritikan besar yang diterima.

Direka oleh pasukan sama yang menghasilkan siri Grand Theft Auto (GTA), Manhunt merupakan permainan video paling kontroversi yang dikeluarkan syarikat Rockstar.

Masalah utama permainan video ini ialah keganasan yang ditampilkan apabila pemain perlu membunuh lawan mereka dengan yang sangat ganas. Ramai yang risau Manhunt akan mempengaruhi pemain untuk melakukan jenayah seumpamanya.

Walaupun mendapat tentangan banyak pihak, pencipta permainan ini meneruskan untuk menghasilkan Manhunt 2 yang juga menjadi satu kontroversi besar.

Leisure Suit Larry adalah siri permainan video bertema dewasa yang dicipta oleh Al Lowe. Pemain akan memainkan watak Larry Laffer, lelaki berusia 40-an yang menggoda wanita untuk ditidurinya.

Permainan ini menjadi kontroversi kerana watak Larry yang menganggap wanita sebagai objek seks dan latar belakang yang penuh dengan tema lucah. Beberapa kedai permainan video tidak mahu menjual atau memasarkan permainan ini.

Walaupun sering mengundang kontroversi, siri Leisure Suit Larry ini terjual sebanyak puluhan juta unit di seluruh dunia.

Walaupun kebanyakan siri Call of Duty tidak pernah lari dari memaparkan tema kontroversi namun misi yang dinamakan sebagai "No Russian" dalam Call of Duty: Modern Warfare 2 mungkin melangkaui batas.

Dalam misi itu, pemain memainkan watak ejen CIA yang menyamar dan menyertai kumpulan pengganas. Pemain perlu melepaskan tembakan ke arah orang awam di sebuah lapangan terbang di Rusia.

Bagi mengelak daripada diharamkan di Jepun dan Jerman, syarikat pengeluar telah mengubah misi itu di mana menembak orang awam akan menggagalkan misi pemain. Di Rusia pula, misi itu dibuang terus. Bagi negara-negara selebihnya, hanya diberi pilihan untuk skip misi yang "menyinggung perasaan" itu.

Sama seperti siri sebelumnya, permainan video first-person shooter ini menimbulkan kontroversi dan mendapat kecaman hebat di media. Salah satu perkara yang dikritik hebat adalah keganasan melampau yang ditunjukkan.

Selain itu, Postal 2 juga mengandungi tema perkauman, lucah, seksis dan homofobik di dalamnya. Sebahagian negara telah mengharamkan penjualan Postal 2. Di New Zealand pula, memilikinya permainan video juga adalah satu kesalahan dan boleh dikenakan denda sebanyak $1,400.

Permainan video klasih ini dihasilkan oleh Mystique pada tahun 1982 untuk konsol Atari 2600. Custer's Revenge boleh dikatakan permainan video paling kontroversi yang pernah dihasilkan.

Watak utama permainan ini berdasarkan watak sebenar George Armstrong Custer, jeneral yang kalah dalam Battle of Little Bighorn pada 1876. Watak Jeneral Custer yang berbogel perlu menyeberang sebuah padang sambil mengelak halangan seperti anak panah.

Sasaran Jeneral Custer adalah untuk sampai ke penamat di mana terdapat seorang gadis Orang Asli Amerika berbogel yang sedang diikat pada tiang. Permainan ini bukan sahaja menjatuhkan imej pejuang Amerika tetapi pada masa sama tidak menghormati Orang Asli di Amerika.

Atari akhirnya menyaman Mystique kerana menjatuhkan nama baik konsol itu dengan permainan video ciptaannya.


5 Fakta Aneh Tentang Turkmenistan : Negara Paling Pelik di Dunia

Duduk di Malaysia, isu-isu politik serta melakukan kritikan terhadap kerajaan adalah hobi masa lapang ramai rakyat Malaysia.

Tidak dapat dinafikan memang ada masalah dan isu di negara tercinta kita ini, yang layak dikritik - tetapi realitinya, masalah dasar pemerintah yang kita perlu hadap di Malaysia masih lagi damai berbanding banyak negara luar.

Khasnya negara seperti Turkmenistan, yang cukup terkenal dengan pelbagai keanehan berpunca daripada dasar kerajaan yang mungkin digarap kurang cermat atau diperkenal hanya untuk memuaskan nafsu sendiri.

Asghabat, ibu negara Turkmenistan merupakan sebuah bandar mewah yang diwarnai warna putih sebagai penghias bangunan-bangunan gergasi yang ada di sana.

Malang bagi warga Turkmenistan, Asghabat yang indah dari segi susunan batu marmar putihnya terkenal sebagai 'bandar mati termahal dan terindah di dunia,' disebabkan oleh kos sara hidup tertinggi di dunia bagi mereka yang ingin tinggal di sana - meninggalkan Hong Kong di tempat kedua.

Bagaimanapun, kos sara hidup tinggi Asghabat bukan berpunca daripada pembangunan, sebaliknya disebabkan oleh masalah inflasi yang menjerat ekonomi penduduk setempat. Sumber bahan-bahan asas seperti roti, tepung, minyak dan telur yang diselia bekalannya oleh kerajaan Turkmenistan juga dikatakan sukar diperolehi.

Berdepan masalah bekalan makanan tidak menghalang kerajaan Turkmenistan menggiatkan usaha untuk menjulang Asghabat, melalui kaedah yang berbeza.

Peruntukan kerajaan dikeluarkan untuk memastikan Asghabat menjadi bandar utama di dunia yang memegang pelbagai jenis rekod dunia kendalian Guinness World of Records.

Selain bergelar bandar yang mempunyai binaan terbanyak menggunakan marmar putih di dunia - Asghabat juga mempunyai binaan berbentuk bintang terbesar dunia, roda berputar gergasi dalaman terbesar dunia, jumlah kolam awam terbesar dunia serta banyak lagi rekod dunia yang hanya akan membuatkan kita menggelengkan kepala.

Pada bulan Ogos tahun 2002 semasa pemerintahan Presiden Saparmurat Niyazov, kerajaan Turkmenistan atas arahan Niyazov menukarkan sistem kalendar negara itu kepada sistem yang dibangunkan Presiden Niyazov sendiri.

Tidak ada apa yang aneh berkenaan usaha itu kerana memang ada negara yang mengamalkan sistem kalendar sendiri, tetapi Niyazov bertindak menamakan salah satu bulan iaitu bulan April sempena nama ibunya Gurbansoltan yang meninggal dunia pada tahun 1948.

Selain itu Niyazov juga menamakan semula bulan September sebagai 'Ruhnama', sempena buku tulisan beliau. Belum cukup aneh? Bagi memperingati ibu yang beliau sangat kasihi, Niyazov juga mewajibkan penggunaan kata nama 'Gurbansoltan', nama ibu beliau sebagai pengganti nama 'roti.'

Selepas kematian beliau pada tahun 2006, penggunaan kalendar pro-Niyazov ini ditarik semula dan digantikan dengan kalendar biasa berdasarkan bahasa Turkmen.

Berikutan kekayaan sumber alam iaitu hasil petroliam yang melimpah ruah di Turkmenistan, apa yang dipungut juga dapat disebarkan kepada orang ramai dalam membantu memperbaiki kehidupan mereka.

Pada tahun 1993, Presiden Niyazov melakukan pengisytiharan subsidi kepada semua rakyat Turkmenistan di mana semua isi rumah akan diberikan 34 kw elektrik dan 50 kubik meter gas asli untuk memasak selama sebulan serta 250 liter air bersih - secara percuma.

Selepas mengambil alih kuasa ekoran kematian Niyazov pada tahun 2006, Presiden Gurbanguly Berdymukhamedov yang kini masih memegang kuasa memperkenalkan subsidi tambahan 120 liter petrol/diesel untuk pemandu kereta, 200 liter untuk pemandu kenderaan berat dan 40 liter untuk penunggang motorsikal bermula bulan Februari 2008.

Bagaimanapun selepas berdepan masalah ekonomi yang meruncing disebabkan ketiadaan negara yang sudi membeli hasil minyak mereka, Berdymukhamedov melakukan pengumuman rancangan pemberhentian semua subsidi pada tahun 2017.

Tindakan itu diambil selepas Berdymukhamedov memecat dua menteri kabinet, pengarah jabatan cukai negara serta timbalan perdana menteri negara itu yang didakwa gagal mengurus ekonomi negara dengan betul serta meneruskan dasar subsidi yang membebankan......walaupun dia yang memperkenalkan subsidi minyak kenderaan sebelum itu.

Dekri berkenaan penarikan semula subsidi itu diumumkan secara rasmi pada tahun 2019.

Tahukah anda salah satu perkara paling aneh yang berlaku semasa kita sibuk melawan pandemik Covid-19, adalah melibatkan kerajaan Turkmenistan?

Turkmenistan merupakan antara salah satu daripada lima negara yang belum melaporkan sebarang jangkitan virus corona berlaku di negara mereka. Anda bukalah mana-mana laman web pengumpulan data berkaitan Covid-19, sehingga kini Turkmenistan masih mencatatkan angka SIFAR.

Tiga negara sifar lain melibatkan negara kepulauan sementara satu lagi adalah Korea Utara.

Apa yang sangat membimbangkan, maklumat yang dilaporkan dari dalam negara itu melalui aktivis bebas serta jurnalis menceritakan berkenaan kepayahan yang dialami semua penduduk Turkmenistan - berhadapan gelombang demi gelombang pandemik, mengakibatkan kapasiti penuh di hospital dengan jumlah kematian yang tidak dilaporkan.

Kerajaan Turkmenistan memilih untuk tidak mengiktiraf usaha masyarakat antarabangsa dalam melawan pandemik, selain menyembunyikan semua informasi berkenaan kes dan kematian melibatkan warga mereka - walaupun jiran mereka seperti Iran melaporkan jumlah kes yang besar.

Lebih menakutkan, kerajaan Turkmenistan bukan sahaja enggan mengambil sikap terbuka malahan menafikan berlakunya kes-kes jangkitan Covid-19 di negara mereka, menyatakan semua itu berita palsu.


Bagaimana Kondom Uniseks Pertama Dunia Ciptaan Rakyat Malaysia Ini Berfungsi?

Seorang pakar ginekologi (sakit puan) Malaysia telah memperkenalkan kondom ciptaannya yang dinamakan sebagai Wondaleaf Unisex Condom. Kondom ciptaannya adalah yang pertama di dunia di mana ia boleh dipakai oleh kedua-dua jantina sama ada lelaki mahupun wanita.

Penciptanya, Dr. John Tang Ing Ching berharap agar ciptaannya itu dapat membantu merevolusikan kesihatan seksual selain menyediakan pilihan yang lebih fleksibel kepada pengguna.

Wondaleaf Unisex Condom itu diperbuat menggunakan filem lutsinar gred perubatan yang biasanya digunakan sebagai pembalut untuk kecederaan atau luka.

Dr. Tang yang berasal daripada Sarawak dan mendapat pendidikan di Australia dan United Kingdom ini memilih bahan poliuretana untuk menghasilkan Wondaleaf Unisex Condom kerana ia nipis dan fleksibel tetapi pada masa yang sama ia tahan serta kalis air.

Kondom itu boleh digunakan dengan cara membaluti zakar atau diletakkan di dalam faraj. Filem lutsinar yang mempunyai bahan pelekat itu akan melekat pada kawasan kemaluan.

Bahan pelekat terdapat pada satu bahagian kondom sahaja dan pengguna boleh memilih untuk melekatkannya pada bahagian kemaluan lelaki atau wanita dengan hanya menterbalikkannya sahaja.

Menurut Dr. Tang lagi, fungsi Wondaleaf Unisex Condom adalah tidak jauh berbeza dengan kondom konvensional di mana ia menghalang pertukaran cecair badan dan sentuhan kulit secara langsung semasa hubungan seks supaya dapat mengurangkan risiko kehamilan dan jangkitan penyakit kelamin.

"Ia pada asasnya adalah kondom biasa dengan penutup berpelekat," ujar pengasas firma bekalan perubatan Twin Catalyst itu ketika ditemuramah Reuters.

Cuma, Wondaleaf Unisex Condom ini boleh digunakan oleh kedua-dua jantina dan saiznya yang besar boleh memberikan perlindungan tambahan pada kawasan sekeliling kemaluan.

Selain nipis dan tahan, penggunaan bahan poliuretana juga bermakna ia selamat untuk mereka yang mempunyai alahan getah (latex). Malah, ia tiada bau atau rasa getah seperti kondom biasa.

Dr. Tang dan pasukannya cuba sedaya upaya untuk menghasilkan bahan itu senipis yang mungkin iaitu hanya setebal 0.03mm. Ini bagi mengelakkan pengguna kehilangan rasa sensasi ketika berhubungan jika kondom terlalu tebal.

Pelekat pada kondom ini juga tidak terlalu sakit untuk ditarik daripada kulit dan Ia mungkin lebih selesa bagi mereka yang membersihkan bulu ari-ari (kemaluan) terlebih dahulu sebelum menggunakannya.

Kondom uniseks ini juga telah melalui beberapa ujian klinikal. Sukarelawan lelaki dan wanita mendapati ia berfungsi hampir sama atau lebih baik berbanding kondom konvensional. Malah, ia juga lebih tahan dan tidak mudah tergelincir.

Kajian itu juga mendapati kebanyakan sukarelawan lelaki dan wanita lebih mengutamakan untuk menggunakan Wondaleaf Unisex Condom berbanding kondom wanita yang ada di pasaran.

Buat masa ini, Wondaleaf Unisex Condom hanya diedarkan dan boleh dibeli di Malaysia sahaja. Untuk diedarkan ke negara luar, kondom ini perlu mendapat kelulusan pemeriksaan yang ketat untuk setiap negara.

Setiap kotak Wondaleaf Unisex Condom mengandungi dua kondom dan dijual pada harga RM 14.99. Biasanya, harga sedozen kondom di Malaysia bernilai antara RM 20 hingga 40 ringgit.

Twin Catalyst Sdn. Bhd. yang menghasilkan Wondaleaf Unisex Condom ini berharap dapat memasarkan produk mereka ke pasaran luar negara dalam masa terdekat.

Selain Wondaleaf Unisex Condom, syarikat Twin Catalyst juga menghasilkan beberapa produk lain seperti Wondaleaf Cap Condom iaitu kondom untuk wanita dan Wondaleaf Adhesive Pouch, produk yang digunakan untuk melindungi luka selepas berkhatan.

Berdasarkan ujian klinikal yang mereka lakukan, Dr. Tang agak optimistik bahawa produknya akan menjadi salah satu produk umum yang digunakan untuk mencegak kehamilan tidak dirancang dan jangkitan penyakit kelamin.


Asal-Usul Nama Pangkat Anggota Polis Negara Kita

Pegawai polis mempunyai pangkat-pangkat tertentu, yang membezakan bidang kuasa setiap pegawai yang dilantik.

Dibahagikan kepada dua kategori iaitu Pegawai Rendah Polis dan Pegawai Kanan Polis, setiap pegawai polis akan bermula sama ada sebagai seorang Konstabel bagi pegawai rendah atau Inspektor Percubaan bagi pegawai kanan, berdasarkan kepada tahap pendidikan semasa mula berkhidmat.

Pernahkah anda terfikir dari mana datangnya nama-nama pangkat yang wujud dalam sistem lantikan pegawai polis negara kita?

'Konstabel' atau 'constable' datang daripada istilah Latin 'comes stabuli', yang membawa makna 'penjaga kandang kuda'; istilah yang diamalkan secara meluas semasa pemerintahan Rom.

Seorang 'comes stabuli' (ditulis sebagai 'komēs tou stablou' bertanggungjawab menyelia kebajikan kuda dan haiwan-haiwan yang dilatih dalam angkatan tentera Rom dan Byzantine. Oleh kerana itulah istilah 'stable' diguna - bagi mewakili kandang kuda.

'Korporal' mempunyai makna 'kepala kepada badan,' daripada istilah Perancis/Itali 'caporale.' Istilah itu pula diambil daripada istilah Latin 'caput' yang membawa makna 'kepala' atau 'ketua.'

Seorang 'korporal' dianggap sebagai petugas tentera paling rendah mengepalai satu angkatan satu masa dahulu, bertanggungjawab mengetuai serangan secara berdepan.

Walaupun 'sarjan' kini secara rasminya adalah sebahagian lantikan dalam tentera dan polis, asal-usulnya pula agak berbeza.

'Sarjan' sebenarnya satu masa dahulu mewakili anggota tentera tidak rasmi yang sedia berkhidmat, boleh dikerah berdasarkan arahan mahkamah. Diambil daripada istilah 'servientiem' yang bermakna 'berkhidmat', istilah 'sarjan' telah melalui bermacam perubahan.

Lebih berkait dengan angkatan tentera, pangkat 'sarjan' hanya mula digunakan dalam barisan polis di Great Britain bermula tahun 1839.

Sama seperti 'sarjan', penggunaan istilah 'inspektor' sebagai pangkat polis hanya bermula sekitar tahun 1840.

Penggunaannya sebelum itu tidak berkait dengan bidang kepolisian, sebaliknya digunakan bagi mewakili individu yang bertanggungjawab menyelia atau memantau sesuatu.

Diambil daripada gabungan istilah 'in' (dalam) dan 'specere' (melihat) dalam bahasa Proto Indo-Eropah, ejaannya ditukar kepada 'inspector' dalam bahasa Latin dan kaedah ejaannya terus dikekalkan hingga kini.

Percaya tak istilah 'siperintenden' pada awalnya digunakan bagi petugas gereja? Sekitar abad ke 16, seorang paderi berpangkat 'Bishop' akan dilantik bagi menyelia gereja-gereja dalam satu daerah, diberikan gelaran 'superintendent.'

Istilah itu pula datang daripada istilah Latin 'superintendere' yang membawa makna 'seseorang yang mengawasi dari tahap atas.'

Diperkenalkan kali pertama dalam sistem polis United Kingdom pada tahun 1829, pangkat 'superintenden' merupakan pangkat terakhir sebelum seseorang pegawai polis di Malaysia naik memegang jawatan komisioner.

Jawatan ini biasanya diberikan kepada pegawai polis yang sudah lama berkhidmat dan berpengalaman luas dalam bidangnya.

Asal-usul istilah pangkat ini datang daripada istilah Latin lama 'commissionarius' yang membawa makna 'individu yang bertanggungjawab bertindak terhadap sesuatu komisyen.'

'Komisyen' dalam makna ini, merujuk kepada tanggungjawab atau tugasan melibatkan sesuatu badan atau tugasan.

Seorang pegawai polis berpangkat komisioner memegang tanggungjawab untuk membangunkan polisi yang memantau pergerakan dan kelancaran tugas semua anggota terlibat.

Hanya ada dua individu pegawai polis layak bergelar Jeneral, iaitu Inspektor Jeneral Polis yang kita gelarkan IGP dan pembantu beliau, Deputi Inspektor Jeneral Polis (DIGP) - dua jawatan tertinggi dalam PDRM.

Dalam istilah yang lebih mudah - jawatan ini juga digelarkan sebagai Ketua Polis Negara dan Timbalan Ketua Polis Negara tetapi secara rasminya IGP dan DIGP digunakan. Tahukah anda perkataan 'jeneral' sebenarnya merujuk kepada 'kelahiran'?

Kata akar jeneral/general sebenarnya adalah 'gene' dari bahasa Proto Indo-Eropah, yang membawa makna 'melahirkan sesuatu' sebelum istilah Latin 'generalis', yang memperkembangkan maknanya kepada 'sesuatu yang merujuk kepada keseluruhan' atau 'bersifat am.'

Istilah itu kekal digunakan dalam konteks tersebut, sebelum mula diaplikasikan ke dalam sistem pangkat tentera pada penghujung abad ke 16 oleh tentera Perancis, yang memperkenalkan pangkat 'capitaine general' - merujuk ketua kepada keseluruhan tentera.